NOVOSTI IZ FK OBILIĆ: Novljani doveli tri nove igračice, u planu i muški seniorski tim (FOTO) - Rekreativo\nNOVOSTI IZ FK OBILIĆ: Novljani doveli tri nove igračice, u planu i muški seniorski tim (FOTO)\nAleksandar Milosavljević 14.02.2015., 23:26\nU prostorijama Sportskog centra „Igalo“ danas, 14. februara 2015. godine, je održana konferencija za medije u organizaciji FK „Obilić Herceg Novi“ . Na konferenciji govorili su potpredsednik kluba gospodin Miro Lučić, direktorka marketinga gospođa Milica Lučić, šef stručnog štaba gospodin Branislav Ivanović i gospodin Borislav Vujadinović, vlasnik farmacetske kuće „Valerijana Vujadinović“.\nNakon što je direktorka marketinga FK „Obilić Herceg Novi“ pozdravila sve prisutne, reč je dala potpredsedniku kluba gosposdinu Miru Lučiću. U svom obraćanju javnosti Lučić je predstavio planove kluba u tekućoj godini, osvrnuvši se na postignuto u 2014. godini.\n– Kao najmlađi ženski klub u Crnoj Gori, u jesenjem dijelu prvenstva, ostvarili smo zavidne rezultate, što pokazuje i mesto na sredini tabele. Cilj nam je da sa ženskom selekcijom FK „Obilić Herceg Novi“ osvojimo titulu prvaka u takmičarskoj sezoni 2015/2016, 1.ŽFL Crne Gore. Želimo istaći da u ovom trenutku u klubu imamo i nekoliko reprezentativaca. Prema izboru selektora ženskih selekcija Crne Gore, gospodina Derviša Hadžiosmanovića, za žensku omladinsku selekciju pozvane su Milica Drljević, Ana Trutić i golman Ines Obradović. Za pionirsku selekciju, po izboru selektora Obrena Sarića pozvan je Miloš Perović, saopštio je gospodin Lučić.\n– Ovim putem želimo da vam saopštimo da će FK „Obilić Herceg Novi“ osnovati i mušku seniorsku selekciju, koja će sa pripremama početi u toku naredne sedmice. Cilj nam je da ponovo okupimo naše igrače koji nakon izlaska iz pionirske selekcije, nisu ovih godina imali priliku da nastave takmičenje u Kadetskoj ligi jer ona kao takva nije postojala. Danas su mnogi od njih u starosnoj dobi koja im dozvoljava da se takmiče kao članovi naše seniorske selekcije u okviru Južne regije FSCG. Klub je u godini iza nas ostvario dobru saradnju sa mnogim klubovima u regionu, sa posebnim osvrtom na saradnju započetu sa ŽNK „Ombla“ iz Dubrovnika, koja će se nastaviti i u budućnosti i rasti u svim pravcima u kojima oba kluba mogu imati koristi.\n– Ono što je posebno interesantno za naš klub, jeste što je članstvo u svim selekcijama apsolutno besplatno, klub obezbeđuje svojim članovima opremu i sve što je potrebno za takmičenje, kako bi rasteretili roditeljske budžete a rad svih zaposlenih u klubu je volonterski. Kako je godina za nama bila finansijski izuzetno teška za cjelokupni sport u našem gradu, mi moramo iskazati posebnu zahvalnost rukovodstvu Opštine Herceg Novi koji su razumeli veliki značaj našeg rada za lokalnu zajednicu i građane pa su nam mnogo puta pomogli da rešimo situacije koje za nas same nisu bile lake. Bez obzira na sve, mi se nadamo da će naš Marketing i Medija Centar nastaviti svoj uspješan rad i omogućiti dalji napredak kluba, istakao je gospodin Lučić.\nNa konferenciji su predstavljeni novi trener FK „Obilić Hereceg Novi“ gospodin Branislav Ivanović i nove igračice ženske selekcije FK „Obilić Herceg Novi“ koje će se takmičiti u drugom dijelu sezone 2014/2015, u okviru Prve ženske fudbalske lige Crne Gore. U pitanju su Suzana Vujošević, Aleksandra Vujošević, Ana Trutić i Milica Drljević, devojke iza kojih stoji dugo i uspješno igračko iskustvo.\n– Došla sam u Obilić jer sam videla da klub ima perspektivu, da mogu ovde da napredujem. Ponosna sam što sam dio ove sportske familije i što ću svojim radom doprineti ostvarenju ciljeva kluba, rekla je Suzana Vujošević a njeno mišljenje su podjelile i druge novopridošle igračice. Očekuje se dolazak još nekoliko novih igračica, najvjerovatnije iz Švedske.\nGost na konferenciji bio je prijatelj kluba, farmaceutska kuća „Valerijana Vujadinović“ iz Beograda, koja je ovom prilikom po prvi put promovisala proizvode iz svoje kolekcije na području Crne Gore. Gospodin Borislav i gospođa Ljiljana Vujadinović iskazali su zadovoljstvo zbog saradnje sa FK „Obilić Herceg Novi“. Takođe, istakli su koliki je značaj proizvoda iz njihove kolekcije za pravilan i zdrav razvoj sportista, kako njihovi proizvodi mogu da se koriste preventivno, ali i u borbi sa različitim oblicima povreda koje mogu pogoditi igrače tokom njihovih sportskih aktivnosti.\nZavršnu reč je imala gđa Milica Lučić koja se zahvalila prisutnim gostima na posjeti i izrazila želju da sledeći put razlog za okupljanje budu još bolje vesti.\nPrethodna vest SP U SKIJANU, SLALOM (Ž): Šifrinova odbranila titulu iz Šladminga\nSledeća vest OGLASIO SE I POPOVIĆ: Šaponjić nije prodat, Zemunelo pod hipotekom\nSP U SKIJANU, SLALOM (Ž): Šifrinova odbranila titulu iz Šladminga\nOGLASIO SE I POPOVIĆ: Šaponjić nije prodat, Zemunelo pod hipotekom


Sreda, 7. novembar 2007. - Subota, 24. novembar 2007.\nTreća sednica Drugog redovnog zasedanja Narodne skupštine Republike Srbije u 2007.godini\nPredsednik Narodne skupštine Republike Srbije Oliver Dulić sazvao je Treću sednicu Drugog redovnog zasedanja Narodne skupštine Republike Srbije u 2007. godini za sredu, 7. novembar sa početkom u 14. časova.\nZa ovu sednicu Narodna skupština je usvojila sledeći dnevni red:\n1. Predlog zakona o Ustavnom sudu, koji je podnela Vlada,\n2. Izbor sudija Ustavnog suda sa liste kandidata koju je podneo predsednik Republike\n3. Utvrđivanje liste kandidata za sudije Ustavniog suda koje imenuje predsednik\nRepublike, na predlog poslaničkih grupa u Narodnoj skupštini,\n4. Predlog zakona o azilu, koji je podnela Vlada,\n5. Predlog odluke o izmenama Odluke o izboru članova odbora Narodne skupštine\nRepublike Srbije koji je podnela narodni poslanik Nada Kolundžija, predsedni\nPoslaničke grupe Demokratska stranka i Predlog odluke o izmenama Odluke o izboru\nčlanova odbora Narodne skupštine Republike Srbije, koji je podneo narodni poslanik\nMiloš Aligrudić, predsednik Poslaničke grupe Demokratska stranka Srbije - Nova Srbija\ndr Vojislav Koštunica,\n6. Poslanička pitanja\nPrvog dana rada Narodna skupština je započela pretres u načelu o Predlogu zakona o Ustavnom sudu.\nDrugog dana rada, 8. novembra, Narodna skupština je nastavila pretres u načelu o Predlogu zakona o Ustavnom sudu. Tokom rasprave više poslanika je ukazalo na povrede Poslovnika Narodne skupštine i postavilo pitanja Vladi i pojedinim ministarstvima. Ministar pravde Dušan Petrović, koji je prisustvovao sednici u svojstvu predlagača Predloga zakona o Ustavnom sudu, odgovorio je na više postavljenih pitanja.\nTrećeg dana rada, 9. novembra, Narodna skupština je zaključila pretres u načelu o Predlogu zakona o Ustavnom sudu.\nČetvrtog dana rada, 12. novembra, Narodna skupština je obavila pretres o Listi kandidata za sudije Ustavnog suda koju je podneo predsednik Republike.\nU nastavku rada,posle uvodnih napomena predsednika Narodne skupštine Olivera Dulića, narodni poslanici su vodili pretres o Predlogu liste kandidata za sudije Ustavnog suda koje imenuje predsednik Republike, na predlog poslaničkih grupa u Narodnoj skupštini.\nPetog dana rada, 13. novembra, Narodna skupština je obavila pretres o Predlogu liste kandidata za sudije Ustavnog suda koje imenuje predsednik Republike, na predlog poslaničkih grupa u Narodnoj skupštini.\nU nastavku rada,narodni poslanici su započeli pretres o Predlogu zakona o azilu, koji je podnela Vlada.\nMinistar unutrašnjih poslova Dragan Jočić, koji je prisustvovao sednici u svojstvu predlagača Predloga zakona o azilu, istakao je da se Predlogom zakona o azilu, u celosti i na moderan način, uređuje materija azila, koja se do sada uređivala zakonom iz 1980. godine. Ovim Predlogom zakona se vrši i usklađivanje sa Ustavom Republike Srbije i međunarodnim konvencijama i direktivama Evropske unije.\nNa početku šestog dana rada, 14. novembra, Narodna skupština je konstatovala prestanak mandata narodnom poslaniku Slobodanu Gavriloviću, izabranom sa izborne liste Demokratska stranka – Boris Tadić, pre vremena na koje je izabran.\nU prepodnevnom delu rada, Narodna skupština jevodila načelni pretres o Predlogu zakona o azilu.\nU nastavku rada, Narodna skupština je konstatovala potvrđivanje mandata narodnom poslaniku Nenadu Milenkoviću, izabranom sa izborne liste Demokratska stranka – Boris Tadić, radi popune poslaničkog mesta u Narodnoj skupštini i, po hitnom postupku, donela odluku o odobravanju određivanja pritvora Palamar Senadu, zameniku Okružnog javnog tužioca u Novom Pazaru.\nDo kraja dana, Narodna skupština je zaključila pretres u načelu o Predlogu zakona o azilu, obavila jedinstveni pretres o predlozima odluka o izmanama Odluke o izboru članova odbora Narodne skupštine, koje su podneli narodni poslanik Nada Kolundžija, predsednik Poslaničke grupe Demokratska stranka i Miloš Aligrudić, predsednik Poslaničke grupe Demokratska stranka Srbije – Nova Srbija – dr Vojislav Koštunica i započela raspravu u pojedinostima o Predlogu zakona o Ustavnom sudu.\nSedmog dana rada, 15. novembra, Narodna skupština jenastavila raspravu u pojedinostima o Predlogu zakona o Ustavnom sudu.\nOsmog dana rada, 16. novembra, Narodna skupština je nastavila pretres u pojedinostima o Predlogu zakona o Ustavnom sudu.\nDevetog dana rada, 19. novembra, Narodna skpština je vodila pretres u pojedinostima o Predlogu zakona o Ustavnom sudu. Tokom rada, više narodnih poslanika je ukazivalo na povrede Poslovnika Narodne skupštine, postavljana su i poslanička pitanja i tražena obaveštenja.\nNarodna skupština je desetog dana rada (20. novembar) zaključila raspravu u pojedinostima o Predlogu zakona o Ustavnom sudu.\nU popodnevnom delu rada, Narodna skupština je počela pretres u pojedinostima o Predlogu zakona o azilu.\nJedanaestog dana rada, 21. novembra Narodna skupština je nastavila pretres u pojedinostima o Predlogu zakona o azilu. Predstavnik predlagača, ministar unutrašnjih poslova Dragan Jočić je obrazlagao stav Vlade o pojedinim akmandmanima i odgovarao na pitanja koja su tokom rasprave postavljali narodni poslanici.\nNarodna skupština je dvanaestog dana rada, 22. novembra zaključila pretres u pojedinostima o Predlogu zakona o azilu.\nTrinaestog dana rada, 23. novembra, Narodna skupština nastavila je rad razmatranjem poslednje tačke dnevnog reda ove sednice, odnosno postavljanjem poslaničkih pitanja predstavnicima Vlade Srbije.<?xml:namespace>\nSednici su prisustvovali Božidar Đelić, potpredsednik Vlade, Mirko Cvetković, ministar finansija, Vojislav Brajović, ministar kulture, Milica Čubrilo, ministarka za dijasporu, Saša Dragin, ministar zaštite životne sredine, Slobodan Milosavljević ministar poljoprivrede, šumarstva i vodoprivrede, Milan Marković, ministar za državnu upravu i lokalnu samoupravu, Vuk Jeremić, ministar spoljnih poslova, ministar Predrag Bubalo, ministar trgovine i usluga, Snežana Samardžić-Marković, ministarka omladine i sporta i Aleksandra Smiljanić, ministarka za telekomunikacije i informatičko društvo.\nNarodni poslanici su ministrima i Vladi Srbije postavljali pitanja iz oblasti zdravstva, poljoprivrede, ekonomije, obrazovanja, energetike, evropskih integracija, o stanju nacionalnih manjina, a bilo je reči i o poslovanju kompanije “Delta”. Takođe su zatražili odgovore o toku pregovora o budućem statusu Kosova i Metohije i bezbednosnoj situaciji u zemlji.\nPredstavnici Vlade su na većinu pitanja odgovorili u toku sednice, a na neka će narodnim poslanicima odgovori biti dostavljeni u pisanoj formi.\nPošto je Narodna skupština obavila raspravu o svim tačkama dnevnog reda, predsednik Narodne skupštine odredio je Dan za glasanje, subotu, 24. novembra.\nU Danu za glasanje, 24. novembra, Narodna skupština je usvojila u celini Predlog zakona o Ustavnom sudu i Predlog zakona o azilu.\nNarodna skupština je, sa Liste kandidata za sudije Ustavnog suda koju je podneo predsednik Republike, za sudije Ustavnog suda izabrala Predraga Ćetkovića, pomoćnika direktora Direkcije za pravne i opšte poslove DDOR Novi Sad, Bosu Nenadić, sudiju Ustavnog suda Republike Srbije, Dragišu Slijepčevića, sudiju Vrhovnog suda, Stanku Milanović, zamenika Republičkog javnog tužioca i Mariju Draškić, profesora na Pravnom fakultetu Univerziteta u Beogradu.\nNarodna skupština je utvrdikla Listu kandidata za sudije Ustavnog suda koje imenuje predsednik Republike, na predlog poslaničkih grupa u Narodnoj skupštini.\nNa Listi kandidata su: Olivera Vučić, profesor Pravnog fakulteta Univerziteta u Beogradu, Vesna Ilić-Prelić, državni sekretar u Ministarstvu prosvete, Jadranka Injac, sudija Vrhovnog suda, Zejnepa Kavrajić, sudija Okružnog suda u Novom Pazaru, prof. dr Agneš Kartag Odri, vanredni profesor Pravnog fakulteta Univerziteta u Novom Sadu, prof. dr Vladan Kutlešić, profesor Fakulteta političkih nauka Univerziteta u Beogradu, Katarina Andrić Manojlović, sudija Vrhovnog suda Srbije, Mihailo Rulić, sudija Ustavnog suda Srbije, dr Dragan M. Stojanović, profesor Pravnog fakulteta Univerziteta u Nišu i Duško Čelić, saradnik na Pravnom fakultetu u Kosovskoj Mitrovici Univerziteta u Prištini.\nU nastavku rada, Narodna skupština je usvojila predloge odluka o izmenama Odluke o izboru članova odbora Narodne skupštuine Republike Srbije, koje su podneli narodni poslanici Nada Kolundžija i Miloš Aligrudić.\nPošto je Narodna skupština obavila razmatranje svih tačaka dnevnog reda i odlučivanje o njima, predsednik Narodne skupštine Oliver Dulić je zaključio Treću sednicu Drugog redovnog zasedanja Narodne skupštine Republike Srbije u 2007. godini.


PORUKE Komesar Evropske unije za susjedsku politiku i pregovore o proširenju\nPonovio je da je Sjeverna Makedonija uradila sve što je od nje traženo i upozorio da bi svako odgađanje adekvatnog EU odgovora na to predstavljalo rizik\nPolitički kompromis na zapadnom Balkanu mora biti nagrađen, poručio je Johanes Han (Johannes Hahn), komesar Evropske unije za susjedsku politiku i pregovore o proširenju uoči sutrašnje sjednice Vijeća EU, prenosi RTS.\nU okolnostima u kojima bi Vijeće EU moglo danas ponovo da odgodi odluku o pokretanju pristupnih pregovora sa Sjeveranom Makedonijom i Albanijom, Han je pozvao ministre EU da što prije omoguće pokretanje pristupnih pregovora sa Sjevernom Makedonijom i ocijenio da bi to bio važan signal za cijeli region.\n- Ako dođe do ponovnog pokretanja dijaloga između Srbije i Kosova, oni moraju da vide da će investicija u pronalaženje političkog kompromisa biti nagrađena. U suprotnom nemaju podsticaj. Svi treba da shvate koliko je u interesu cijelog regiona važno dati signal jednoj zemlji - poručio je Han.\nPonovio je da je Sjeverna Makedonija uradila sve što je od nje traženo i upozorio da bi svako odgađanje adekvatnog EU odgovora na to predstavljalo rizik.\nOn je rekao da, ako jedna zemlja koja je investirala mnogo u evropsku perspktivu, a njeni lideri pokazali hrabrost u postizanju kompromisa ne bude nagrađena za to, onda EU gubi kredibilitet, ali i moć djelovanja u cijelom regionu zapadnog Balkana.\nJohannes Hahn Balkan Zapadni Balkan\nJe li Han otvorio ili zatvorio vrata za BiH u EU


Tefter aplikacija čuva lozinke i pristupne naloge različitim Internet servisima\nTefter aplikacija čuva lozinke i pristupne naloge različitim Internet servisima – Personal magazin\nKada pomenemo izvoz znanja, prvo što nam padne na pamet jeste odlazak mladih i obrazovanih ljudi iz Srbije. Internet i informacione tehnologije polako menjaju stvari i sada izvoz znanja predstavlja…\nKada pomenemo izvoz znanja, prvo što nam padne na pamet jeste odlazak mladih i obrazovanih ljudi iz Srbije. Internet i informacione tehnologije polako menjaju stvari i sada izvoz znanja predstavlja način na koji se od stečenog znanja, veštine ili obrazovanja može živeti i u Srbiji, a da vam je tržište – ceo svet.\nGrupa domaćih Internet profesionalaca, predvođeni Ivanom Ćosićem i Draganom Simonovićem, napravila je program koji rešava problem čuvanja lozinki i pristupa različitim Internet servisima, problem koji muči svakog od stotina hiljada Internet profesionalaca širom sveta. Kao i sva najbolja rešenja, i ovo je nastalo iz nužde – kada su videli da takav program još niko od njihovih mnogobrojnih kolega širom sveta nije napisao, rešili su da uzmu stvari u svoje ruke i naprave svoj program koja će im olakšati život i posao. Sada su sigurni da u rukama imaju dobar proizvod i sa njim izlaze na svetsko tržište. Program se zove Tefter, a ljudi koji su je napravili predstavljaju pravi dokaz da domaći profesionalci itekako imaju šta da ponude na tržištu informacionih tehnologija. Taj potencijal je i razlog zbog kojeg su lideri ovog projekta predstavili svoju ideju i proizvod Ministarstvu za telekomunikacije i informaciono društvo i ministarki Matić.\nLjudi i timova kojima su Internet i informacione tehnologije zanimanje ima sve više u Srbiji. Svi oni su dokaz da su inovacije i dobre ideje alat kojim se može poslovati, a ujedno i „roba“ koju je moguće prodati. Oni predstavljaju vrstu ekonomije koja se zasniva na znanju, za razliku od „starih“ ekonomija zasnovanih na poljoprivredi ili teškoj industriji. Znanje, inovacije, sveže ideje poput „Teftera“ koje rešavaju stare probleme, su resursi na koje sve zemlje sveta, uključujući i Srbiju obraćaju sve veću pažnju jer u njima leži ogroman potencijal u ekonomiji budućnosti.\n„Danas su nam dvojica srpskih Internet preduzetnika predstavila svoj novi proizvod Tefter, sistem za upravljanje lozinkama. U pitanju je proizvod koji se traži na tržištu, i jedan od primera rastuće industrije koja ima sve veći značaj u celom svetu i koji bi i naša država trebalo da podrži. Ministarstvo za telekomunikacije i informaciono društvo će, kroz svoj rad i u saradnji sa drugim ministarstvima i institucijama, napraviti okvir koji će biti podsticaj za razvoj Internet industrije, za koju u Srbiji ima puno potencijala i koja treba da se razvija kao jedna od najprofitabilnijih i najčistijih grana industrije u svetu“, naglasila je ministarka Matić nakon upoznavanja sa autorima projekta „Tefter“.\nTefter aplikacija čuva lozinke i pristupne naloge različitim Internet servisima was last modified: February 22nd, 2011 by Redakcija\nJasna MatićMTIDTefterTefter App\nVip dobio Evropsku nagradu za volontiranje zaposlenih na nacionalnom nivou za projekat “Budi Vip student”


Treba biti oprezan, ali nema razloga za paniku - Bolja Zemlja\nsubota, 27. 02. 2021.\nTrenutna kiša umerenog intenziteta pada u jugoistočnim i centralnim predelima Srbije i ta oblačnost se širi polako prema severu zemlje, a istovremeno u delovima južne Bačke i delovima Banata ima i jačih grmljavinskih pljuskova, pa lokalno ima na ovom potezu i pojave grada.\nOva oblačnost predstavlja sklop snažnog ciklona čiji se centar nalazi nad južnom Italijom, tako da nas u toku večeri i noći kiša i pljuskovi očekuju u većem delu Srbije i takvo vreme će se nastaviti i tokom sutrašnjeg dana. Povremeno se očekuju i obilnije padavine, a takođe temperatura vazduha će biti u padu u odnosu na danas, i kretaće se od makismalnih 10 stepeni na zapadu Srbije do 20 stepeni na istoku Srbije.\nU sredu nas očekuje slično vreme, ali nas tokom dana očekuju i suvi periodi i pojava sunčanih intervala, ali i dalje će biti pljuskova i kiše sa grmljavinom, pogotovo ujutru i u poslepodnevnim i večernjim časovima.\nU četvrtak će biti isto umerno do potpuno oblačno vreme, sa povremenim uslovima za kišu i pljuskove praćene grmljavinom, ali nas na krajnjem severu očekuje uglavnom suvo vreme.\nU petak nas na severu očekuje suvo vreme, a u ostatku zemlje se očekuje promenljivo oblačno vreme, uz pojavu padavina, s tim da nas od petka očekuje stabilnija situacija i slabljenje padavina. Takođe, od petka nas očekuje i porast temperature na 20 ºC, pa već od subote možemo očekivati sunčano i pravo prolećno vreme sa temperaturom oko 25 stepeni. Tako da bi vikend mogao da bude uvod u stabilniju sledeću sedmicu.\nKada je u pitanju Vojvodina, prvi talas je već sinoć pogodio sever Bačke i Banata, bilo je jakih grmljavinskih pljuskova, ali bez većih problema. Sada trenunto jačih grmljavinskih pljuskova ima na širem području Novog Sada i Zrenjanina, dakle na potezu južnog dela Bačke i srednjeg Banata i ta oblačnost se polako premešta prema severu Vojvodine. U toku večeri i noći, očekuje se da će Vojvodinu sa juga zahvatiti novi talas oblačnosti, pa se sutra u toku dana i u Vojvodini očekuje veća količina padavina. Ako govorimo o izlivanju većih reka, tu ne bi trebalo da bude problema, Dunav i ostale veće reke ne prete, ali trebalo bi da budemo oprezni kada su neki manji tokovi u pitanju, naročito može doći do nekih ozbiljnih padavina kao što je sada slučaj u nekim delovima Bačke, kada je na lokalnom nivou došlo do zagušenja kanalizacije i odvodnih sistema.\nU razgovoru sa Đorđem Đurićem meteorologom, saznali smo da se u narednim danima očekuje da će na području Vojvodine pasti od 20 do 40 l/m² kiše, a lokalno i preko 60 l/m² kiše. Narednih dana se očekuje da će Sava biti u porastu, naročito zbog obilnih padavina u Bosni, ali u Srbiji ne preti izlivanje.\nZa razliku od 2014. godine kada su bile velike poplave, sada je dobra vest da su rečna korita dosta pripremljenija u odnosu na 2014. godinu i u proteklih nekoliko meseci imali smo sušan period, pa zemljište nije u toj meri natopljeno kao 2014. godine, ali u svakom slučaju treba biti oprezan – rekao je gospodin Đurić za portal Bolju zemlju.\nkiša u srbiji\nPrethodni tekstPeto zasedanje IPARD Odbora za praćenje\nSledeći tekstMinistar Nedimović: poljoprivrednicima isplaćen prvi novac iz evropskih fondova\nIzmenjen poziv Robnih rez...\nIma li pravde za seljake?...


Dodik konačno za zajedničku državu : “BiH može opstati ako je napravimo i upakujemo kao zajedničku državu”! | Kliker.info\nDodik konačno za zajedničku državu : “BiH može opstati ako je napravimo i upakujemo kao zajedničku državu”!\nMilorad Dodik, predsjednik Republike Srpske izjavio je danas u Banjaluci da bi da sposobnost Direkcije za koordinaciju policijskih tijela BiH nije adekvatna.On je govoreći o jučerašnjem napadu na Aleksandra Vučića, premijera Srbije u Srebrenici rekao da je odgovornost policije RS bila do damog ulaza na mjesto obilježavanja, nakon toga to su preuzeli organizatori sa redarskom službom, Direkcijom za koordinaciju policijskih tijela na nivou BiH.\n“Nismo vjerovali u njihovu sposobnost da mogu da adekvatno reaguju i zato je ušlo naših petaestak momaka iz specijale računajući da je moguće da se tako nešto desi i to je bilo ispravno”, rekao je Dodik i naglasio da bi da je to mjesto obezbjeđivala policija RS od početka, vjerovatno se “ne bi desilo ni da se nađe gomila kamenja na tom mjestu i mnogo čega drugog, što je očigledno bilo pripremljeno za sam taj čin”.\nDodik je rekao da su u osnovi jučerašnjih događaja strasti raspirene prethodnih sedmica povodom nekoliko događaja vezanih za Srebrenicu.\n“Sam Vučić je otišao i pokazao na praktičan način kako želi i vidi politiku pomirenja i na taj način je njegovo prisustvo trebalo i da bude shvaćeno. Desilo se nasilje sa veoma opasnim namjerama onih koji su to organizovali, a da nije bilo adekvatne reakcije ljudi iz obezbjeđenja, da se zakasnilo sa evakuacijom minut očigledno da bi taj linč i stampedo koji je krenuo na Vučića mogao da ima dalekosežne negativne posljedice i po njega lično”, kazao je Dodik.\nDirnut gestom Majki Srebrenice\nOn je istakao da ga je posebno dirnula jučerašnja reakcija Majki Srebrenice i zahvalio se na tome, ali je ponovio da ovo udruženje ne bi trebalo da se bavi politikom.\nGovoreći o pomirenju u BiH i budućnosti zemlje predsjednik RS je naglasio da se mora razgovarati.\n“BiH možemo da napravimo i upakujemo samo kao zajedničku zemlju dovoljnu za sve i ona ne može da bude organizovana ni za jedan narod ekskluzivno, ako budemo sposobni da to uradimo moći ćemo prevazići probleme”, rekao je Dodik.


Pred Sudom BiH 21. aprila počinje suđenje pripadnicima Ravnogorskog pokreta\nSuđenje Dušanu Sladojeviću, Slavku Aleksiću i Risti Lečiću, optuženima za izazivanje nacionalne, rasne i vjerske mržnje, razdora i netrpeljivosti na području Višegrada 2019. godine, počet će u srijedu, 21. aprila.\nTužilaštvo BiH je optužilo Sladojevića, Aleksića i Lečića da su 10. marta 2019. učestvovali na okupljanju u organizaciji “Ravnogorskog pokreta otadžbine Srpske” Višegrad, na Trgu palih boraca u ovom gradu, te kasnije na lokalitetu Dobrunske rijeke, poznatom kao “Draževina”, te svojim djelima, radnjama i postupcima javno izazvali i raspirivali nacionalnu i vjersku mržnju, razdor i netrpeljivost među konstitutivnim narodima u BiH.\nIstog dana planirano je saslušanje prvih svjedoka Tužilaštva BiH u predmetu koji se vodi protiv Marka Pandže i Nermina Aleševića, optuženih za primanje, odnosno davanje dara i drugih oblika koristi u aferi “Potkivanje”. Za jednog od prvih svjedoka, kako je najavljeno, Tužilaštvo će pozvati nekadašnjeg predsjednika Viskog sudskog i tužilačkog vijeća (VSTV) Milana Tegeltiju.\nNarednog dana, u četvrtak, 21. aprila, planirano je i iznošenje završnih riječi na suđenju Kemalu Čauševiću i Anesu Sadikoviću, optuženima za zloupotrebu položaja, pranje novca, te primanje i davanje dara.\nTužilaštvo BiH tereti Čauševića, bivšeg direktora Uprave za indirektno oporezivanje (UIO), za zloupotrebu položaja, pranje novca i primanje dara, a Sadikovića za davanje dara pri uvozu tekstila. Čauševiću se stavlja na teret i da je “Glasu Srpske – Grafika a.d. Banja Luka” pribavio protivpravnu imovinsku korist u iznosu od 200.000 KM.


Vučić | Web-Tribune.com - Part 20\nHome / Tag Archives: Vučić (page 20)\nVučić najavio povlačenje\nVučić je istakao da je „prijatelju Kristijanu“ predao jedan papir sa tekstom na engleskom jeziku i istakao da na tom papiru stoje smernice za „one koji ga uskoro budu zamenili“, kao i da se o sadržaju tog teksta konsultovao sa predsedavajućim Savetom ministara BiH Denisom Zvizdićem i albanskim premijerom …\nDOČEKALI SVOJIH PET MINUTA: Evo zašto Mihajlovićeva i Dačić toliko žele Vučićevu kandidaturu…\n17. februara 2017.\tTEMA DANA 0\nZorana Mihajlović i Ivica Dačić, članovi Vlade Republike Srbije i visoki i najviši funkcioneri svojih stranaka (Srpske napredne stranke i Socijalističke partije Srbije), koje su i koalicioni partneri većine u parlamentu, nagoveštavaju u pojedinim medijima kako bi za Srbiju i za njihovu koaliciju najbolje bilo kad bi i Aleksandar Vučić, …\nNAJNOVIJA VEST -DA LI JE OVO KRAJ SNS-a: Nikolić dobio brutalan odgovor od Vučića!\nPredsednik Srbije Tomislav Nikolić očekuje da će sa srpskim premijerom postići dogovor koji je u interesu Srbije i ne želi nikakve podele. Dobio odgovor da on Vučića više ne zanima! „Ja i dalje čekam dogovor sa Aleksandrom Vučićem. Pre toga neću doneti nikakvu odluku i svojim izjavama neću nikoga da …\nBORBA ZA PREMIJERSKO MESTO ISPOD SVAKOG NIVOA: Nikolić predao Vučiću stranku, doveo ga na vlast, pa postao izdajnik\n17. februara 2017.\tAKTUELNO 1\nVicepremijer i predsednik SPS Ivica Dačić rekao je da je Tomislav Nikolić, najavom kandidature za predsednika Srbije, postao protivnik celoj SNS. Šef srpske diplomatije je gostujući na televiziji Pink rekao da premijer Srbije Aleksandar Vučić treba da ostaje pri svojoj kandidaturi za predsednika Srbije. Dačić je istakao da je to …\nMEDIJI U REGIONU- VELIKI POLITIČKI OBRT: „Ludnica i haos u Srbiji, Vučiću se smrklo pred očima!“\n16. februara 2017.\tAKTUELNO 0\nZagrebački „Jutarnji list“ piše, povodom vesti da će se i Tomislav Nikolić kandidovati za predsednika Srbije, da je na pomolu veliki politički obrt u Srbiji. List u tekstu pod naslovom „Vučiću se smrklo pred očima, Dačić besan, Šešelj se iživljava“ piše da Nikolić ne želi da siđe s vlasti, da …\nNAGODBA ILI UCENA! Evo šta piše u Nikolićevom pismu koje je poslao Vučiću\nPredsednik Srbije Tomislav Nikolić poslao je u utorak pismo premijeru Srbije Aleksandru Vučiću u kojem od njega traži da mu da mesto lidera SNS i predsednika Vlade, kako bi ga zauzvrat podržao u trci za šefa države, ekskluzivno saznaje Kurir! Ova informacija nezvanično je potvrđena Kuriru u Predsedništvu Srbije, a …


Izvor: RTS, 23.Nov.2020, 21:37\nKošarkaši Partizana i Crvene zvezde igraju u Hali sportova "Ranko Žeravica" prvi ovosezonski "večiti derbi" u okviru osmog kola ABA lige.\nObe ekipe se nalaze u dobroj formi, ali u meč ulaze posle duplog programa u Evropi ( >> Pročitaj celu vest na sajtu RTS << Evroliga i Evrokup).\nVečerašnji duel je i prva prilika u kojoj će dva igrača igrati protiv "svojih". To su bivši igrač Zvezde Nemanja Dangubić, koji sada nosi crno-beli dres, ali i Kori Volden, koji je letos promenio stranu "brda" i sada nastupa za evroligaša sa Malog Kalemegdana.\nUsled situacije vezane za pandemiju kovida-19, tribine Hale sportova "Ranko Žeravica" na Novom Beogradu biće prazne.\nKurir: NE PRAŠTAJU IZDAJU: Grobari imali BRUTALNU poruku za Korija Voldena (VIDEO)\nZvezda dugo vodila, Partizan izuzev nekih par minuta praktično sve vreme jurio rezultat, na kraju meč ušao u neizvesnu završnicu...Posle dugih devet meseci, ponovo smo gledali košarkaški derbi, a u okviru osmog kola ABA lige dobili su ga košarkaši Crvene zvezde, koji su kao gosti u Hali sportova...


Dačić: Neizvesno je kada će stići tela naših državljana\nMinistar vansjkih poslova Srbije Ivica Dačić izjavio je danas da još nije sigurno kada će avion sa tijelima poginulih službenika ambasade u Libiji Slađane Stanković i Jovice Stepića poletjeti uz Tripolija.\n"Još nismo sigurni kad će avion sa telima naših službenika poleteti, jer i u ovakvim sitaucijama postoje procedure koje su nama nejasne i gde nismo mogli da dobijemo dozvolu da naš avion sleti, ili da libijski poleti", rekao je Dačić novinarima, nakon upisivanja u knjigu žalosti u Ministarstvu vanjskih poslova u Beogradu.\n"Čekaćemo još malo na odgovor, potom ćemo prebaciti tela preko Tunisa", izjavio je on.\n"Dozvolu još nismo dobili, šta će biti do kraja ne znamo ni sami. Učinićemo sve što možemo da tela vratimo porodicama", rekao je on.\nDačić je ponovio kako je Srbija iz Washingtona dobila uvjeravanja da nisu znali da se na bombradiranoj lokaciji nalaze civili, državljani Srbije.\nPremijer Srbije Aleksandar Vučić kazao je ranije kako je Srbija od američke CIA-e dobila neformalan odgovor da nisu znali da na toj lokaciji ima civila, ali je kazao kako će tražiti odgovor u službenoj formi.


Predstavnici Ministarstva prosvete, nauke i tehnološkog razvoja predstavili su drugi deo Strategije obrazovanja i vaspitanja do 2027. godine. Na konsultacijama održanim 4. i 5. juna u Beogradu i Novom Sadu naglašeno je da se najvažnije novine u ovoj obrazovnoj oblasti odnose na razvoj programa usmerenih na kompetencije i kvalifikacije, obaveznost srednje škole, uvođenje državne mature i obogaćenog jednosmenskog rada.\nMinistar prosvete Mladen Šarčević istakao je da bi najveća promena trebalo da bude obavezno srednje obrazovanje za sve, a da bi se to ostvarilo potrebna je, pre svega, promena Ustava. Govoreći o reformi srednjeg obrazovanja Šarčević je naglasio dva važna elementa – reformu gimnazija na koju se, kako je rekao čekalo 40 godina i povećani obuhvat srednjim obrazovanjem, čemu je doprinelo i uvođenje dualnog obrazovanja.\n„Naš najvažniji projekat je svakako državna matura, koja će biti uvedena 2022. godine o označiće potpunu prekretnicu u sistemu srednjeg obrazovanja. Ona će istovremeno uticati i na visoko obrazovanje, jer će doprineti kvalitetu budućih studenata“, izjavio je ministar.\nKvalitetetno obrazovanje za sve je i glavni cilj Strategije i odnosi se na sve vidove srednjeg obrazovanja, od opšteg, preko umetničkog do stručnog. Predstavnici ministarstva prisutnima su predstavili i druge delove strategije koji se odnose na unapređivanje nastave zasnovane na kompetencijama, razvoj ljudskih resursa i celoživotno učenje.\nKonsultacijama su prisustvovali nastavnici i direktori obrazovnih ustanova, predstavnici stručnih društava, sindikata i oragnizacija civilnog društva.\nobrazovanje strategija obrazovanja strategija konsultacije reforma obrazovanja srednje obrazovanje celozivotno ucenje obrazovanje za sve\nMogućnosti i izazovi komuniciranja reforme obrazovanja\nKonsultacije o okviru za novu strategiju obrazovanja\nKonsultacije o okviru Strategije obrazovanja do 2027. održane i u Nišu\nStrategija razvoja predškolskog vaspitanja i obrazovanja\nLast updated: 23. Maj 2022. 03:52


Na osnovu člana 13. Uredbe o izmenama Uredbe o zastupniku Srbije i Crne Gore pred Evropskim sudom za ljudska prava ("Službeni glasnik RS", broj 49/06),\nRepublički sekretarijat za zakonodavstvo utvrdio je prečišćen tekst Uredbe o zastupniku Republike Srbije pred Evropskim sudom za ljudska prava.\nPrečišćen tekst Uredbe o zastupniku Republike Srbije pred Evropskim sudom za ljudska prava obuhvata:\n1. Uredbu o zastupniku Srbije i Crne Gore pred Evropskim sudom za ljudska prava ("Službeni list SCG", broj 7/05 - osnovni tekst), iz koje je izostavljen član 13, kojim je uređeno kada ta uredba stupa na snagu,\n2. Uredbu o izmenama Uredbe o zastupniku Srbije i Crne Gore pred Evropskim sudom za ljudska prava ("Službeni glasnik RS", broj 49/06), iz koje je izostavljen član 13, kojim je dato ovlašćenje za utvrđivanje i dostavljanje na objavljivanje prečišćenog teksta Uredbe o zastupniku Srbije i Crne Gore pred Evropskim sudom za ljudska prava, i član 14, kojim je uređeno kada ta uredba stupa na snagu.\nU Beogradu, 12. jula 2006.\nRepublički sekretarijat za zakonodavstvo Direktor, Zoran M. Balinovac, s.r.\nO ZASTUPNIKU REPUBLIKE SRBIJE PRED EVROPSKIM SUDOM ZA LjUDSKA PRAVA\n(Objavljeno u "Sl. glasnik RS", br. 61 od 18. jula 2006)\nOvom uredbom ustanovljava se zastupnik Republike Srbije pred Evropskim sudom za ljudska prava (u daljem tekstu: zastupnik).\nZastupnik zastupa Republiku Srbiju pred Evropskim sudom za ljudska prava u skladu sa Evropskom konvencijom za zaštitu ljudskih prava i osnovnih sloboda (u daljem tekstu: Konvencija) i dodatnim protokolima uz Konvenciju.\nKomunikacija između Republike Srbije i Evropskog suda za ljudska prava odvija se posredstvom zastupnika.\nZastupnik je ovlašćen da vrši neposredan uvid u spise upravnih i sudskih predmeta bez obzira na poverljivost spisa i da na drugi način prikuplja potrebna obaveštenja, kao i da utvrđuje činjenice u vezi sa postupcima pred domaćim organima koji su od značaja za zastupanje Republike Srbije u svakom postupku pred Evropskim sudom za ljudska prava.\nSvi nadležni organi u Republici Srbiji dužni su da zastupniku dostavljaju tražene informacije i dokumente i pruže svu potrebnu pravnu i administrativnu pomoć.\nZastupnik može da zaključi poravnanje sa strankama koje učestvuju u postupcima pred Evropskim sudom za ljudska prava uz prethodnu saglasnost organa čiji su akti doveli do postupka pred Evropskim sudom za ljudska prava.\nPoravnanje se zaključuje u pisanoj formi.\nPresude Evropskog suda za ljudska prava u postupcima u kojima je Republika Srbija jedna od stranaka prevode se i objavljuju u "Službenom glasniku Republike Srbije".\nAko je presudom Evropskog suda za ljudska prava utvrđeno da je Republika Srbija prekršila Konvenciju, zastupnik se stara o izvršavanju presude.\nU slučaju da zastupnik, povodom postupaka pred Evropskim sudom, utvrdi da domaći propis nije u skladu sa Konvencijom, obavestiće o tome nadležne organe državne uprave i Vladu i ukazaće na neophodnost usklađivanja propisa sa Konvencijom.\nZastupnik podnosi izveštaj o svom radu Vladi svakih šest meseci.


Još uvek nedovoljna iskorišćenost sredstava EU fondova\nObjavljeno 30.11.2016. u 14h\nBolje korišćenje sredstava EU fondova bio je jedan od ciljeva današnje posete i prisustva predstavnika Ministarstva državne uprave i lokalne samouprave sednici Saveta Srednjobanatskog upravnog okruga.\nU narednom periodu potrebno je da maksimalno iskoristimo naše potencijale na svim nivoima od lokalnih samouprava do Pokrajine za korišćenje fondova EU. Mišljenja smo da se mogućnosti i dalje nedovoljno iskorišćavaju. Edukacijom kadrova po tom pitanju je najvažnija jer tako se podižu institucionalni kapaciteti i postiže bolja apsorpcija tih sredstava – kaže Vidosava Enderić direktorka fonda „Evropski poslovi“ čije su aktivnosti danas i prezentovane.\nSredstva EU fondova dostupnija uz koordinaciju i obučene kadrove\nSredstva iz EU fondova dostupna su kako zemljama članicama tako i onima van Unije. Dostupna su lokalnim samoupravma, privrednim organizacijama, javnim preduzećima, školama, bolnicama, NVO i drugima. Bez koordinacije i obučenih kadrova ona ostaju neiskorišćena što je u najvećem broju slučaju slučajeva dosada nažalost i bila praksa – rečeno je na sednici.\n– Predstavnici Ministarstva državne uprave i lokalne samouprave su na inicijativu ovog fonda posetili sve okruge u Vojvodini. Cilj je unapređenje svih kapaciteta koji mogu da učestvuju u privlačenju investicija kako u realnom tako i u javnom sektoru. Pritom je naglasak na maksimalnom korišćenju fondova EU koji su nam i dalje na raspolaganju – rekao je dr Ivan Bošnjak državni sekretar ovog ministarstva.\nFond „Evropski poslovi“ edukacijom kadrova od lokalnog do pokrajinskog nivoa podstiče kreiranje samih ideja kao i pisanje i implementaciju projekata. Takođe podstiče međunarodnu saradnju, međuregionalnu saradnju i saradnju sa institucijama iz regiona kao i iz zemalja EU.\nTagovi:EU, Evropa, fondovi, nvo, projekti, Vesti Zrenjanin, zrenjanin


Da uvek znate gde vam je dete - Smedia\nDa uvek znate gde vam je dete\nU životu svakog roditelja dođe trenutak kada treba da pusti dete da bez pratnje ode i vrati se iz škole, bioskopa ili sa lokalnog igrališta. Umesto da budu povod za radost, jer se dete tako osamostaljuje, ovakve i slične situacije često su razlog za brigu i frustraciju.\nU glavama mnogih očeva i majki, jedno pitanje sustiže drugo – Da li je baš tamo gde je rekao/ rekla da će da bude, ili na nekom drugom mestu? Ko zna šta sada radi?\nAko želite da vam dete bude samostalno i bezbedno, a ujedno bezbrižno, i da uvek znate gde je, Nonstopshop ima rešenje za vas – revolucionaran sat za decu koji u sebi objedinjuje funkcije nekoliko različitih uređaja. Naime, po prvi put u jednom satu, pored njegove osnovne funkcije imate i podršku za SIM karticu kao i WiFi konekciju. Ovaj sat se, dakle, može koristiti kao mobilni telefon, tako da dete može upućivati i primati...


Povraćaj troškova (refundacija) – Limundo pomoć Limundo pomoć\nAko se aukcija pre vremena prekine od člana (zato što je postavio greškom ili je iskoristio mogućnost prekida aukcije), provizija za dodatne opcije se ne refundira.\nKada se aukcija prekine od strane Limundo.com (npr. zbog kršenja Limundo pravila korišćenja), troškovi za dodatne opcije i provizija za pokretanje aukcije se automatski refundiraju članu.\nU slučaju da prodavac oceni negativno kupca koji je odustao od kupovine, troškovi za dodatne opcije se refundiraju.\nPovraćaj troškova za završetak aukcije\nUkoliko nakon završene aukcije kupac neopravdano odbije da obavi saradnju, prodavac ima pravo na povraćaj troškova za završetak aukcije kao i za dodatne promo opcije koje je imao na Limundu. Negativnim ocenjivanjem kupca koji nije obavio saradnju, prodavcu se automatski vraća provizija za završetak aukcije i za promo opcije.\nČlan može da pokreće aukcije sve dok ima sredstva na računu. Član je obavezan da Limundu naknadi sve stvarne troškove koje je Limundo imao u pružanju usluga svom članu. Limundo zadržava pravo da navedene stvarne troškove naplati od svojih članova, i to od novčanih sredstava sa Limundo računa člana.\nU slučaju tehničkih smetnji ili nedostupnosti sajta, postoji mogućnost refundacije provizije za aukcije. Na primer, aukcija je pokrenuta ali nakon toga sajt nije radio. Za sve takve zahteve nam se možete obratiti putem Kontakt strane, a mi ćemo se potruditi da vam odgovorimo u najkraćem mogućem roku.\nŽelim da mi se vrati novac sa Limundo računa


Beta | 05. apr 2018.\nOvaj sistem koji se priprema gotovo godinu dana nazvan „Džernalizm trast inišijativ (Journalism Trust Initiative – JTI), ili Inicijativa za pouzdanost informacija, osmisila je organizacija Reporteri bez granica sa tri partnera, Agencijom Frans pres, Evropskom radiodifuznom unijom (EBU, poznatijom kao Evrovizija) i Globalnom mrežom glavnih urednika (GEN koja ima 2.300 članova).\nTo su korisne inicijative ali ndedovoljne, posebno zato što se primenjuju pošto su lažne vesti već proširene, naveo je on. Da bi se više proaktivno borilo protiv toga RSF predlaže medijima sistem samoregulisanja, koji bi se sastojao u tome da se kolektivno ustanove referentne norme.\nTe norme bi na primer dozvolilee da se izmeri transparentnost medija po pitanju akcionara ili finansiranja, postojanja uredničkih povelja, primeni novinarskih principa u redakciji, kapaciteta da priznaju grešku i da je israve itd.\nNa primer društvene mreže kao što su Fejsbuk, Tviter i razni pretraživači mogli bi da koriste tu oznaku da preko svojih algoritama promovišu sadržaje koje proizvode mediji sa certifikatom.\nLažne vesti Oznaka za pouzdane medije Pouzdani mediji Reporteri bez granica\n← Smederevo od ePodunavlja traži dodatna objašnjenja za sedam miliona iz budžeta\nJužne vesti: Poreska prešla granice, zovu članove porodica →


Mihajlović: Rodna ravnopravnost, prioritet nove vlade :: Vesti\nVesti / Mihajlović: Rodna ravnopravnost, prioritet nove vlade\nIzvor: Foto: Beta/MGSI/Zoran Petrović\nOna je, kako se navodi u saopštenju, rekla da je uverena da će nova Vlada Srbije nastaviti da unapređuje rodnu ravnopravnost i da samo kroz koordinirani i multisektorski pristup može ostvariti napredak.\n"U kriznim i izazovnim vremenima žene su posebno ranjiva kategorija. One čine većinu zaposlenih u sistemu zdravstvene i socijalne zaštite, 76 odsto, ali i kao radnice u trgovini, i u većem su riziku da se razbole", rekla je Mihajlović koja je i potpredsednica Vlade Srbije.\nDodala je da žene provode i dvostruko više vremena u kućnim poslovima, brizi o deci i starima, a taj nepriznati i neplaćeni rad je u osnovi prepreka za ekonomsku nezavisnost i istinsku slobodu žena.\nŽene su, prema njenim rečima u još većem riziku od porodičnog i partnerskog nasilja.\nMihajlović je podsetila da je Srbija u prethodnih nekoliko godina postigla zapažene rezultate, jer je rodna ravnopravnost podignuta na najviši politički nivo, ali da su potrebni kontinuitet i dalji zajednički rad resornih institucija, međunarodnih partnera i civilnog sektora.\n"Unapredili smo zakone, posebno u borbi protiv nasilja, jedna smo od retkih zemalja u svetu koja je uvela rodne principe u planiranje i sprovođenje budžeta", rekla je ona.\nSrbija je, prema njenim rečima, prepoznata i kao pozitivan primer kada je učešće žena u političkom životu u pitanju.\n"Napredak koji ostvarujemo beleži i Indeks rodne ravnopravnosti koji smo kao prva zemlja van EU izračunali i sa tim procesom nastavljamo", rekla je Mihajlović.


Tag: forbsova lista\nMeđu najuticajnijim ženama sveta\nPevačica Tejlor Svift zauzela je mesto na Forbsovoj listi najuticajnijih žena na svetu. Lista se objavljuje na godišnjem nivou, a pored nje ovu prestižnu titulu zauzimaju i Bijonse, Ankela Merkel, Elen Dedženeris, Andželina Džoli i Sofija Vergara.\nBrazilska lepotica, Žizel Bundšen devetu godinu za redom našla se na Fobrsovoj listi najplaćenijih modela.\nForbs objavio listu najboljih zemalja za biznis\nTradicionalno Forbs je objavio listu zemalja u kojima se isplati ulagati na razliitim poljima, a prvo mesto ove godine zauzela je Danska, dok se Srbija nalazi tek na 83. mestu.\nOna je i dalje najplaćenija glumica\nPrema Forbsovoj listi mlada glumica Dženifer Lorens ostvarila je najveću godišnju zaradu u odnosu na druge koleginice, a cifra koja joj je obezbedila prvo mesto na prestižnoj listi iznosi 46 miliona dolara.\nTimberlejkov hit najprodavaniji u 2016. godini\nPesmu pop zvezde Džastina Timberlejka Can't Stop The Feeling Forbs je proglasio najprodavanijom u protekoj godini.


Sirijski Cham Wings nije dobio dozvolu za letove do Beograda - News - Turistički svet\nSirijski Cham Wings nije dobio dozvolu za letove do Beograda\nPrivatna sirijska aviokompanija Cham Wings nije dobila dozvolu Direktorata civilnog vazduhoplovstva Republike Srbije (DCV) za uspostavljanje redovne linije između Damaska i Beograda avionom Airbus A320 sa tri leta nedeljno.\nDirektorat se nije oglasio povodom ove odluke da se Cham Wings-u odbije zahtev tako da se ne zna tačan razlog za ovakvu odluku.\nAviokompanija iz Sirije se smatra kontorverznom zbog svoje uloge u građanskom ratu u Siriji. Ova kompanija, zajedno sa partnerskom kompanijom Mahan Air iz Irana, navodno, prema tvrdnjama američkih medija, obavila je na stotine čarter letova između Damaska i Teherana i Rusije kojima su u Siriju dopremani oružje i borci za Hezbolah.\nMahan Air još uvek u proceduri\nIranska aviokompanija Mahan Air, koja blisko sarađuje sa Cham Wings-om je takođe podnela zahtev za letove od Teherana do Beograda. Predviđeno je da se letovi obavljaju već od 18. juna. Kako Aviatica saznaje, Mahan Air još uvek nije dobio dozvolu srpskih vazduhoplovnih vlasti, a procedura obrade zahteva je još uvek u toku.


SAOPŠTENJE: Delegacija Ministarstva rada i socijalne politike Makedonije posjetila Ministarstvo rada i socijalnog staranja Crne Gore\nDatum objave: 28.03.2017 10:07 | Autor: mrss\nDelegacija Ministarstva rada i socijalne politike Makedonije, Elizabeta Kunovska, rukovodilac projekta, Nataša Tasevska Stojanovska, koordinatorka za socijalnu zaštitu i Sanja Andovska, menadžer za finansije i nabavke, boravila je u posjeti Ministarstvu rada i socijalnog staranja Crne Gore u ponedeljak i utorak, 27. i 28. marta 2017. godine, kako bi se detaljnije upoznali sa našim projektom Socijalni karton – IISSS Crne Gore radi njegove replikacije u Makedoniji.\nDelegacija Ministarstva iz Makedonije je prvog dana radne posjete obišla i boravila u Centru za socijalni rad Podgorica, Područna jedinica Golubovci, gdje je održana Prezentacija Informacionog sistema: postupci obrade materijalnh davanja i vođenja slučaja.\nU toku ove posjete predstvanici Ministarstva rada i socijalnog staranja Crne Gore Dragan Raketić, generalni direktor Direktorata za informatiku i analitičko-statističke poslove i Dragan Đukanović, savjetnik ministra, predstavnici UNDP i S&T, Aleksandra Višnjić i Milan Marić, upoznali su prisutne sa projektom Socijalni karton, kao elektronskim sistemom za procesuiranje, odobravanje, plaćanje, nadzor i reviziju socijalnih davanja/transfera; izvještavanje i poslovnu analitiku i statistiku.\nDrugog radnog dana Delegacija je boravila u posjeti JU Zavod Komanski most gdje je održana prezentacija Informacionog sistema za JU socijalne i dječije zaštite, koji je urađen u skopu Faze II.\nPR služba Ministarsta rada i socijalnog staranja


Vučić: S Putinom ću razgovarati i o sistemu S-300 - Prnjavorski informativni portal\nPremijer Srbije Aleksandar Vučić je u Moskvi rekao da česti susreti sa ruskim zvaničnicima pokazuju da Srbija i Rusija imaju dobre odnose i dodao da se oni unapređuju.\nTrudimo se da pronađemo nove modele za uspostavljanje više oblika saradnje sa Rusijom, rekao je Aleksandar Vučić.\nVučić je, uoči sutrašnjeg sastanka sa predsjednikom Rusije Vladimirom Putinom, ponovio da Srbija neće uvoditi sankcije Rusiji i da ne želi da pripada nijednom vojnom bloku.\n“Ljubomorno čuvamo našu vojnu neutralnost”, rekao je Vučić, koji je danas doputovao u Moskvu.\n“Srbija ne pripada nijednom vojnom bloku, važno je da budemo snažni da zaštitimo narod”, dodao je premijer Srbije za RTS.\nNaglasio je da su susreti sa predstavnicima najvećih svjetskih sila, u situaciji kada se predstavlja mala zemlja, veliki izazov i velika stvar za tu zemlju.\n“A za to je zaslužan naš narod, dobri ljudi koje predstavljam. Posebno se osećate kada imate priliku da zastupate svoju zemlju”, rekao je Vučić.\nIstakao je da će se tokom njegove posjete Moskvi razgovarati o političkim, ekonomskim i drugim značajnim temama, a posebno o vojno-ekonomskoj saradnji, vojno-tehničkoj, kao i saradnji u oblasti kulture.\nUpitan o tome kada će šest migova i 60 oklopnih vozila doći u Srbiju, Vučić je rekao da to zavisi od toga da li će ruski predsjednik Vladimir Putin potpisati ukaz o vojno-tehničkoj saradnji, koji je, kako je ocijenio, za Srbiju povoljnija varijanta nego ukaz o poklonu.\nIstiče da Srbija ne misli da ratuje i da napada, već da samo štiti svoju teritoriju.\n“Nekoliko puta sam obećao da moramo da zaštitimo svoje nebo i zaštitimo svoju teritoriju. Naš narod ne mora da brine”, rekao je Vučić i istakao da niko više neće moći da “napada ni našu zemlju ni naš narod”.\nNaveo je da će sutra razgovarati i o sistemu S-300, koje je, istakao je, takođe defanzivno oružje.\n“Preduzimamo sve mere da zaštitimo naše stanovništvo”, naglasio je premijer Srbije.


"Tobdžiji" Remiju će se ispuniti želja - Sportske.net\n"Tobdžiji" Remiju će se ispuniti želja\nArsenal je poslao zvaničnu ponudu za Remija koji je po sopstvenom priznanju od malih nogu navijač Arsenala.\nIz više izvora, kako sa Ostrva tako i iz Francuske, stižu informacije da je Arsenal uputio zvaničnu ponudu Marseju za Remija.\nRemi je već duže na meti Arsena Vengera, ali su vrlo zainteresovani za njegovo dovođenje bili i Njukasl, QPR, Inter i Šalke. Srećna okolnost za "Tobdžije" je međutim što je sam Remi više puta naglasio da je navijač Arsenala.\n"Od malih nogu navijam za Arsenal." - izjavio je Remi za francuske medije, navodeći da su mu upravo bivši igrači Arsenala Anri, Peti, Vijera - idoli.\nNa Marseju je da ponudu Arsenala od 10 miliona funti prihvati ili odbije, ali je gotovo sigurno da će Remi insistirati da pređe na Emirejts te da bi upravo zbog toga Ganersi mogli da uštede na transferu.\nRemi ima 26 godina, igra na poziciji napadača, reprezentativac je Francuske za koju je na 17 nastupa postigao 4 gola. Eksplodirao je u Nici za koju je postigao 26 golova pre nego što je za oko 15 miliona evra stigao u Marsej. Imao je odlične dve sezone u Marseju za koji je postigao 39 golova u svim takmičenjima, ali ove godine u prvenstvu se baš i nije proslavio pošto na 8 utakmica još uvek nije stigao da se upiše u strelce.\nZa navijače Arsenala koji nisu pratili francuski fudbal proteklih godina, evo kompliacije Remijevih golova kako bi se upoznali sa svojim novim, potencijalnim, pojačanjem.


Najava uvođenja elektronskog bolovanja - Ozon Media\nZdravstvo je jedan od tri glavna prioriteta nove Vlade Srbije, ponovila je danas premijerka Ana Brnabić i naglasila da će fokus biti na daljem ulaganju u infrastrukturu i opremanje zdravstvenih ustanova, povećanju plata zaposlenih u zdravstvu i digitalizaciji zdravstvenog sistema.\n“Neki od prioriteta na kojima radimo je uvođenje elektronskog bolovanja, da građani zbog doznaka ne idu od šaltera do šaltera“, rekla je premijerka.\n“To će doneti i mnogo veću efikasnost i brzinu u pružanju zdravstvenih usluga građanima i sistem u čijem je centru pacijent“, kazala je Brnabić.\nNaglasila je da se nastavlja sa infrastrukturnim ulaganjima i nabavkom opreme i izrazila nadu da će uskoro objaviti tender za izgradnju KC Kragujevac, prenosi Tanjug.\n“Drugi cilj je stalni fokus na plate u zdravstvu i pokušaj da ih kontinuirano povećavamo. Decenijama nije ulagano ni u obrazovanje zdravstvenih radnika, bile su obustavljene specijalizacije. Ministar (Zlatibor) Lončar i dan-danas ispravlja posledice te neodgovorne i nerazumne odluke, a moraćemo još dugo“, navela je Brnabić.


Beograd u kolapsu usred praznika - NOVA stranka\n04.01.2019 Press služba Beograd, Goran Vesić, GSP, Naslovna, Saopštenja, sneg 0\nIako je za većinu Beograđana petak, 4. januar, radni dan kao i svaki drugi, to očito nije jasno gradskoj vlasti i jedino za nju ne važi, o čemu svedoči besmislena odluka da javni gradski saobraćaj funkcioniše po subotnjem redu vožnje.\nNejasno je, naime, ko je i po kom osnovu odlučio da na ulicama prestonice danas bude čak 500 vozila GSP-a manje, pogotovo kada se uzme u obzir činjenica da zimski uslovi i najavljeni ledeni dani ionako otežavaju završavanje svakodnevnih obaveza. U prilog tome govori i činjenica da je glavni grad juče bio u totalnom kolapsu, jer se zbog snega, koji je verovatno ponovo u januaru iznenadio putare, bilo maltene nemoguće doći sa jednog na drugi kraj.\nGradski odbor Nove stranke Beograd stoga pita zamenika gradonačelnika Gorana Vesića, koji je brže-bolje požurio da se pohvali tonama soli koje su navodno posute na beogradske ulice, do kada će trajati maltretiranje Beograđana koje trpe maltene svakog vikenda, a pogotovo u praznično vreme. Takođe, podsećamo gradsku vlast da su dokaz o tome šta sugrađani misle o vođenju grada imali 31. decembra i 1. januara ispred Narodne skupštine, kada je tokom organizovanog proslavljanja Nove godine Trg Nikole Pašića bio maltene prazan. Ako im ni to nije dovoljno, neka se podsete protekle četiri subote i desetine hiljada nezadovoljnih ljudi na ulicama.\nJoš jedno podsećanje dobiće već sutra na novom protestu, koji će se ovoga puta proširiti i na ostale gradove širom Srbije. Tolerisanje bahatih gradskih moćnika je na izmaku, što će im biti dokazano rezultatima prvih narednih izbora.\nPrevious article\tŽivić zove na protest u Nišu: U subotu sa studentima i građanima na Trg kralja Milana Next article\tŽivković za Danas uoči skupa u Nišu: Vreme je da se protesti preliju na celu Srbiju


Opstinski odbor SNP porucio vlastima: UOZBILJITE SE BAR PRED KRAJ MANDATA - Ulcinj info\nOpstinski odbor SNP porucio vlastima: UOZBILJITE SE BAR PRED KRAJ MANDATA\n„Poslije više od 600 dana od kada su preuzeli lokalnu vlast i 250 dana od kada su postali dio državne vlasti teško da trenutni lokalni zvaničnici nekoga mogu ubijediti da krivica za ovo stanje u Ulcinju može pripasti nekom drugom“, kaže se u saopštenju Opštinskog odbora Socijalističke narodne partije (SNP).\nU toj opozicionoj stranci navode da veliki problemi, posebno sa nedostatkom vode i parkinga, pokazuju da su nade Ulcinjana u spas u sezoni nedovoljno utemeljeni u stvarnosti. „Kako sada stvari stoje, u Ulcinju su jedino spremno početak sezone dočekale državne inspekcijske službe koje ovih dana, bez pardona, siju strah kod ionako onemoćalih malih privrednika i zanatlija. Ne bi se reklo da rade to i kod njihovog stanodavca i firmi koje se nalaze u vlasništvu najviših lokalnih funkcionera“, tvrde u SNP-u.\nKako se ističe, iako se sadašnja lokalna vlast hvalila ekspertskim znanjima, ona nije sposobna da napravi ni najosnovnije vizije u kom pravcu treba razvijati ovu opštinu.\nOO SNP Ulcinj apeluje na lokalne vlasti da se, „bar pred kraj svog mandata uozbilje i pokušaju boljom organizacijom i značajno većom odgovornošću u radu, kako bi se ublažile posljedice po naš grad prouzrokovane njihovom vladavinom“. „No, moramo reći da po tom pitanju nijesmo veliki optmisti, jer nam se čini da ova lokalna vlast ne zna, neće i ne smije drugačije od do sada pokazanog“, zaključuju u toj partiji.


Vodovod Subotica - ČELNICI GRADA OBIŠLI RADOVE NA KOLEKTORU II, CENTRALNOM MAGISTRALNOM VODOVODU I KOLEKTORU VII\nNadoknađivanje višedecenijskog zaostatka\nGradonačelnik Subotice Jene Maglai, predsednik Skupštine Grada Ilija Maravić, zamenik gradonačelnika Tomislav Veljković, pomoćnica gradonačelnika zadužena za komunalne delatnosti i zaštitu životne sredineMarija Kern Šolja i direktorka JKP „Vodovod i kanalizacija“ Valerija Tot Godo sa saradnicima u sredu su, 3. juna 2015. godine, obišli radove na Kolektoru II, Centralnom magistralnom vodovodu i Kolektoru VII, koji se izvode u okviru realizacije Projekta unapređenja sistema vodovoda grada Subotice (SWUP-I).\nDirektorka JKP “Vodovod i kanalizacija” Subotica Valerija Tot Godo je naglasila da je izuzetno važno što se krenulo sa ozbiljnim ulaganjima u proširenje vodovodne i kanalizacione mreže na teritoriji grada Subotice i da veruje da će JKP „Vodovod i kanalizacija” uspeti da ispuni sve obaveze koje je na sebe preuzelo potpisivanjem ugovora za ovaj veliki posao.\n- Moramo da intenziviramo investicije kada je reč o obnavljanju vodovodne mreže kako bismo narednih nekoliko decenija imali kvalitetno i kontinuirano snabdevanje vodom u gradu. Poznato vam je da smo od osam miliona evra, kolika je bila projektovana vrednost ovih radova, radove ugovorili za šest miliona evra tako da je Grad putem postupka javne nabavke uštedeo 2 miliona evra. U dogovoru sa predstavnicima JKP ’Vodovod i kanalizacija’ i Evropske banke za obnovu i razvoj (EBRD) gledaćemo da ta sredstva usmerimo na popravku fabrike vode jedan i čitavog tog sistema koji je gotovo na izdisaju – najavio je Jene Maglai.\nNa trećem gradilištu, Kolektoru VII, gde se najviše odmaklo u izvođenju radova, gradonačelnik Maglai je kazao da će se ovom investicijom uraditi deo posla vezan za izgradnju Kolektora VII, ali da su potrebe znatno veće.\nOn je dodao da očekuje de će na nekoj od narednih sednica Skupštine Grada biti usvojena odluka o izdavanju municipalnih obveznica u vrednosti do 600 miliona dinara, kojima bi se već od proleća naredne godine nastavila ulaganja u vodovodnu i kanalizacionu mrežu u onim delovima grada koji do sada nisu pokriveni.\n- Građani Željezničkog naselja su pre 30 godina uplatili doprinose gradu Subotici koji to nije ispoštovao i izgradio kanalizacionu mrežu. Zato smatram da bi JKP ’Vodovod i kanalizacija’ ove godine trebalo da uradi projektnu dokumentaciju za gradsku i sekundarnu vodovodnu i kanalizacionu mrežu u ovom naselju kako bi se sledeće godine taj projekat i realizovao. Projektovana vrednost tih radova je oko 330 miliona dinara i ja se nadam da ćemo na javnoj nabavci uspeti da uštedimo od 10 do 20 odsto sredstava koje ćemo usmeriti u izgradnju vodovodne i kanalizacione mreže kako bismo rešili problem građana ove mesne zajednice vezan za kvalitet vode za piće, podzemne vode i odvođenje voda – kazao je gradonačelnik Maglai.\nRadovi na Kolektoru II, u dužini od 6.975 metara, trebalo bi da budu završeni do 31. decembra 2016. godine, na Kolektoru VII (924 metra) 1. avgusta 2015. godine, a na Centralnom magistralnom vodovodu (2.950 metara) 7. decembra 2015. godine.\nSkupština Grada Subotice je na 12. vanrednoj sednici 26. aprila 2012. godine donela Odluku o dugoročnom zaduživanju Grada Subotice za finansiranje kapitalnih investicionih rashoda za „Projekat unapređenja vodnih sistema grada Subotice“ uzimanjem kredita kod EBRD u ukupnom iznosu od 11 miliona evra\nUgovor o zajmu između Grada Subotice i EBRD i Ugovor o projektu između EBRD i JKP „ViK“ potpisan je 4. maja 2012. godine. Reč je o kreditu od 11 miliona evra na period otplate od 12 godina, uključujući grejs period od tri godine. Kamatu i glavnicu kredita do 2019. godine otplaćuje Grad Subotica, a od 2020. do kraja 2024. godine ovu obavezu preuzima JKP „ViK“, što je regulisano Ugovorom o supsidijarnom zajmu i donaciji između Grada i JKP „ViK“ na osnovu uslova iz Ugovora o zajmu.


Čaša vode za bolje rezultate na kontrolnom\nUčenici i studenti koji piju vodu pre ili tokom kontrolnog zadatka ili ispita postižu bolje rezultate od onih koji to ne čine.\nĐaci i studenti koji prilikom važnog ispita imaju kod sebe flašicu vode postižu za deset odsto bolje rezultate od onih koji je nemaju, a tih deset odsto najčešće pravi razliku od čitave jedne ocene.\nIako nije sasvim jasno zašto je to tako, jedna od teorija je da informacije lakše i brže "putuju" između ćelija mozga kada je telo dobro hidrirano. Naučnici kažu da voda ima i umirujuće dejstvo, jer se pokazalo da su studenti koji su tokom ispita unosili tečnost bili opušteniji i bolje skoncentrisani na zadatke koje su rešavali, dok su oni koji su bili žedni imali slabiju koncentraciju, piše "Dejli mejl".\nU istraživanju sprovedenom na Univerzitetu u Londonu učestvovalo je na stotine studenata, a naučnici su želeli da utvrde da li konzumiranje neke vrste tečnosti (vode, kafe ili soka) utiče na rezultate ispita. U obzir su uzimani i dotadašnji akademski rezultati ispitanika, da bi se smanjila mogućnost grešeke.\nIspostavilo se da oni koji su na ispit dolazili "naoružani" znanjem i nekim napitkom postižu za oko pet odsto bolje rezultate. Ali, što je student mlađi, pozitivan uticaj unošenja tečnosti bio je veći, pa su tako brucoši uz pijuckanje vode tokom ispita imali za oko deset odsto bolje rezultate od ispitanika iz kontrolne grupe.\nIspostavilo se da na uspeh ne utiče vrsta pića, tako da bolji rezultati ne mogu da se pripišu uticaju kofeina ili šećera.\n"Zaključili smo da se bolji akademski rezultati mogu postići jednostavnim unosom dovoljne količine vode", kaže dr Kris Poson sa Univerziteta u Londonu.\nMilan Onjin: Unapredićemo …\nNa 4. sednici lokalnog parlamenta, Milan On...\nOpštinski štab: Zabranjuj…\nCrveni krst Bečej obustavl…\nUvođenjem vanredne situacije 16. novembra...\nNa 4. sednici lokalnog parlamenta, Milan Onjin je izabra...


Vesti online / Vesti / Društvo / Važnost izbora u gradu: Gradonačelnik Beograda jači od bilo kog ministra\nVažnost izbora u gradu: Gradonačelnik Beograda jači od bilo kog ministra\nBeogradski izbori važni su i za vlast i za opoziciju. Prvi će imati zadatak da utvrde svoje pozicije, a drugi da pokušaju dobrim rezultatom da zadaju udarac vladavini Aleksandra Vučića.\nKo će biti "pobednik" u "trci" za gradonačelnika Beograda?\nSportsko pravilo da je titulu teže odbraniti nego prvi put osvojiti, ako je suditi prema stavovima analitičara, teško će moći da se primeni na izborima za grad Beograd.\nIzbori u Beogradu uvek su bili veoma važni, kako iz političkih tako i iz ekonomskih razloga.\n- Na ovim izborima se bira treći ili četvrti čovek u hijerarhiji političke moći u Srbiji. Grupacija koja drži vlast u prestonici može da računa na veliku političku, ali i ekonomsku moć, jer Beograd ima ogroman budžet - navodi za "Blic” Bojan Klačar, izvršni direktor Cesida.\n* "Opozicija može ozbiljno da uzdrma vlast na beogradskim izborima"\n* "Vlast Vučića deluje kao uragan na Srbiju"\n* "Mali je bio gradonačelnik za Beograd na vodi"\nOn kaže da bi pobeda na izborima za vlast predstavljala potvrdu snage i popularnosti, koja na taj način opoziciji ne bi dozvolila da napravi dobar uvod u naredne parlamentarne izbore.\n- Vlast pobedom može da opovrgne kritike o lošem radu, aferama i skandalima koji se vezuju za aktuelnu garnituru u Beogradu - ističe Klačar.\nKada je reč o opoziciji, dobar rezultat značio bi prvi značajan trijumf posle mnogo godina.\n- Opozicija se nalazi u seriji loših rezultata i njena pobeda bi mogla da bude okidač za krupne političke promene. Takođe, dobar rezultat bi mogao da bude prekretnica u njihovom političkom delovanju - profilisanju stranke ili lidera koji bi napravili najbolji rezultat - navodi Klačar.\nKoliko su važni gradski izbori vidi se i po tome što su na njima uvek učestvovali najjači igrači.\nAktuelni predsednik Srbije kandidovao se 2004. protiv Nenada Bogdanovića i 2008. kada mu je protivkandidat bio Dragan Đilas.\nNa beogradskim izborima 1996. pobedio je Zoran Đinđić.\n- U ovom momentu snaga opozicionih kandidata je upitna. SNS ima kredit da kandiduje i nekog slabijeg i da na konto popularnosti svog lidera napravi rezultat. Naprednjaci mogu da idu i sa ekspertom, umetnikom... i taj kandidat će imati prednost jer će iza njega stajati Vučić - ističe direktor Cesida i dodaje da svi ostali moraju da izađu s najjačim adutom.\nIzbori u januaru, SNS sprema iznenađenje\nGradski izbori biće održani u januaru. To je "Blicu" potvrdio izvor blizak vrhu vlasti koji je na pitanje ko će biti kandidat vladajuće stranke rekao da se sprema iznenađenje.\nDemokratska stranka izabrala je Balšu Božovića za šefa izbornog štaba za predstojeće izbore u glavnom gradu.\nBožović je istakao da se DS i dalje zalaže za jedinstvenog kandidata opozicije koji će pobediti Vučićevog kandidata, ali i da ukoliko se to ne desi, ta partija ostaje spremna za samostalan izlazak na izbore.\nSRBIJA Koprivica: Samo da se Beograd počisti od ove pošasti\nUmro bubnjar hevi metal grupe Pantera


DEVOJKA SA HENDIKEPOM ISPRED PREDSEDNIŠTVA: S fakultetom šest godina tražim posao - Naša Borba\nDEVOJKA SA HENDIKEPOM ISPRED PREDSEDNIŠTVA: S fakultetom šest godina tražim posao\nOna kaže da nije bila odličan učenik u osnovnoj i srednjoj školi i jedan od boljih studenata na Fakultetu za specijalnu edukaciju i rehabilitaciju UB da bih danas sedela kod kuće i dobijala arogantan odnos predstavnika kako lokalnih tako i državnih organa. „Njihovi odgovori su takvi da ne samo da vređaju inteligenciju, već i omalovažavaju moje postignute rezultate i očigledno da oni kojima sam se obraćala ni moj master rad na temu „Povezanost kriminalnog načina mišljenja sa stepenom rizika osuđenih lica“ bnije bio dovoljan da mi pruže barem šansu, a kamoli mogućčnost da se zaposlim i živim od svog rada“, navela je.\nBorenovićeva kaže da se oseća diskriminisano i da nikad nije dobila konkretan odgovor – ne možete da dobijete posao „zbog toga i toga“.\nNavodi da se obraćala mnogim državnim organima – od Predsedništva, preko Ministarstva pravde (Upravi za izvršenje krivičnih sankcijama) do Vlade Srbije, i da su joj govorili samo prazne priče i da će se doći do rešenja, do kog nikad nije došlo. Svi su bili distancirani, navodi ona.\n„Neshvatljivo da jedan student i jedna osoba sa hendikepom koja nije isticala svoj hendikep u prvi mah, ne može da dođe do posla“, rekla je.\nPrethodni tekstRUSIJA DALA UKRAJINI ROK: Predajte Mariupolj\nSledeći tekstTri scenarija za kraj rata u Ukrajini – mir, dve Ukrajine, Treći svetski rat


ODLUKA O POSTUPKU OSTVARIVANJA PRAVA KRAJNJEG KUPCA NA PRISTUP PODACIMA O SOPSTVENOJ POTROŠNJI ELEKTRIČNE ENERGIJE I PRIRODNOG GASA: Primena Odluke počela je 31. januara 2017. godine. Krajnji kupci struje i gasa imaju pravo na pristup podacima o sopstvenoj potrošnji tih energenata za period od 24 meseca. Pristup podacima je besplatan bez obzira da li krajnji kupac zahteva podatke za jedno ili više mesta isporuke struje i prirodnog gasa\nKrajnji kupci struje i gasa od 31. januara 2017. godine imaju pravo na pristup podacima o sopstvenoj potrošnji tih energenata za period od 24 meseca, potvrđeno je u Agenciji za energetiku Republike Srbije (AERS).\nKako je istakao rukovodilac sektora AERS-a za energetsko-tehničke poslove, Aca Vučković, pristup podacima o sopstvenoj potrošnji je besplatan bez obzira da li krajnji kupac zahteva podatke za jedno ili više mesta isporuke struje i prirodnog gasa.\nKupci ove podatke mogu da koriste, pre svega, za pronalaženje snabdevača na tržištu koji bi, na osnovu egzaktnih mernih i drugih podataka o potrošnji prikazanih na propisanom obrascu, trebalo da im preciznije formiraju ponudu za snabdevanje.\nNa osnovu tako prikazane potrošnje, kupac će moći i lakše da uporedi ponude snabdevača i izabere najpovoljniju.\n"Osnovna ideja ovakvog zakonskog rešenja je da se precizira da podacima o potrošnji raspolaže kupac i da jedino kupac može nekog da ovlasti da od operatora dobije njegove podatke o potrošnji", naglasio je Vučković.\nNaveo je da se podaci mogu dostaviti i snabdevaču koji kupca ne snabdeva, ako je u zahtevu i snabdevač označen za primaoca ovih podataka.\n"Ova odluka se ne primenjuje na krajnjeg kupca i trenutnog snabdevača kojima je operator sistema već omogućio pristup podacima preko baze podataka o potrošnji koju vodi operator sistema u skladu sa pravilima o radu sistema. U takvim slučajevima kupac može zahtevati da se pristup podacima u bazi omogući nekom drugom snabdevaču od koga očekuje ponudu za snabdevanje", rekao je Vučković.\nZahtevi za pristup podacima o sopstvenoj potrošnji podnose se pismeno ili elektronskim putem, a operator sistema treba da dostavi obaveštenje sa podacima najkasnije u roku od 15 dana od dana podnošenja zahteva.\nSavet AERS-a je u julu 2016. godine doneo Odluku o postupku ostvarivanja prava krajnjeg kupca na pristup podacima o sopstvenoj potrošnji električne energije i prirodnog gasa, na osnovu Zakona o energetici ("Sl. glasnik RS", br. 145/2014), a ta Odluka se primenjuje od 31. januara 2017. godine.\nTom Odlukom propisani je postupak, vrsta podataka o potrošnji koje operator sistema pruža na zahtev krajnjeg kupca i obrazac na kome se podaci prikazuju krajnjem kupcu.\nIzvor: Vebsajt RTS, 31.01.2017.


Vojvođanske opštine i sela se žale na NIS - Vojvođanski istraživačko-analitički centar "VOICE"\n22. Mar 2015 by Maja Zivanovic | Nema komentara\nNakon što su sredinom septembra prošle godine opštine Srbobran, Kikinda i Kanjiža zatražile od Ministarstva rudarstva i energetike izmenu zakonske regulative, tako da sva sredstva koja se prihoduju od rudne rente pripadnu budžetima lokalnih samouprava na čijoj teritoriji Naftna industrija Srbije (NIS) vrši eksploataciju, odgovor i reakcije nadležnih su izostali.\nVOICE je, međutim, dobio odgovor od nadležnog ministarstva na ovu inicijativu. U međuvremenu, pritužbe na rad NIS-a pristigle su i od predstavnika više mesnih zajednica i opština. Ta kompanija nije odgovorila na pitanja VOICE-a o rudnoj renti, koja su upućena još krajem prošle godine.\nU Opštinskoj upravi u Srbobranu 16. septembra prošle godine potpisan je Protokol, kojim su se predsednici opština Srbobran, Kikinda i Kanjiža složili da je neophodna dopuna Zakona o rudarstvu i geološkim istraživanjima u delu koji se odnosi na način raspodele sredstava dobijenih po osnovu naknade za korišćenje mineralnih sirovina i eksploataciju nafte i gasa. Dokument je potom upućen Ministarstvu rudarstva i energetike.\nMinistarstvo: Zahtev tri opštine u nadležnosti Pokrajine\nNa pitanje da prokomentarišu inicijativu koja im je dostavljena prošle godine, u Ministarstvu rudarstva i energetike su, nakon što se VOICE žalio Povereniku za informacije od javnog značaja zbog neodgovaranja, ipak odgovorili da je taj zahtev neophodno uputiti Pokrajinskom sekretarijatu za energetiku i mineralne sirovine. U Ministarstvu rudarstva su odgovorili i koliko je NIS uplatio u prethodnih tri godine na ime rudne rente svakoj od vojvođanskih opština, a gde se potvrđuje da se ukupan iznos iz godine u godinu smanjivao.\nPredsednici tri vojvođanske opštine, na čijim teritorijama se nafta i gas eksploatišu u najvećem procentu, konstatovali su u Protokolu da se, protivno odredbama pomenutog zakona, NIS-u naplaćuje samo tri odsto od prihoda, a ne propisanih sedam. A od tih tri odsto, tek 40 procenata je prihod koji se uplaćuje lokalnim budžetima.\nPotpisnici su kao razlog za ovakvu intervenciju naveli pojačanu eksploataciju mineralnih sirovina, široko nezadovoljstvo građana, narušavanje životne sredine i drastične degradacije lokalnih infrastruktura, čime se uvećavaju zahtevi za naknadu štete.\nKako se navodi, 40 odsto od NIS-ovih “povlašćenih” tri odsto, nije dovoljno za unapređenje uslova života lokalne zajednice, izgradnju i sanaciju infrastrukturnih objekata u uslovima pojačane eksploatacije. Zbog toga su tri opštine tražile da se, dok se na NIS ne počnu primenjivati odredbe zakona, celokupan prihod od rudne rente uplaćuje budžetima lokalnih samouprava u kojima se eskploatiše.\nKanjiža: Naneta šteta obradivom zemljištu\nMihalj Bimbo: Naneta šteta na usevima\nPredsednik opštine Kanjiža Mihalj Bimbo objasnio je da bi dobijanjem celokupnog iznosa od rudne rente mogla da se uredi opština srazmerno vrednosti nafte koja se sa njene teritorije izvlači, jer zakon obavezuje lokalne samouprave da uplaćena sredstva moraju da koriste za unapređenje uslova života lokalne zajednice, a posebno za izgradnju infrastrukturnih objekata s ciljem poboljšanja uslova života.\n“Godišnji program korišćenja sredstava rudne rente šalje se na saglasnost u Pokrajinski sekretarijat za energetiku, a sastoji se iz tri grupe projekata – u prvoj je izgradnja infrastrukturnih objekata, potom oblast zaštite životne sredine, a treća oblast je dečja i socijalna zaštita u cilju poboljšanja uslova života lokalnog stanovništva”, objasnio je Bimbo za VOICE.\nNaknada za korišćenje mineralnih sirovina, dodao je, značajan je prihod u budžetu opštine Kanjiža, jer naftno polje “Velebit” NIS-a na području kanjiške opštine daje trećinu domaće proizvodnje sirove nafte u Srbiji. Mihalj Bimbo je upozorio da lokalne vlasti nemaju podatke o tome koliko NIS crpi nafte sa nalazišta koja se nalaze na njihovim teritorijama, pa tako ni o zaradi te kompanije od eksploatacije. Na pitanje da li postoji mogućnost da NIS crpi više nego što prijavljuje, čelnik Kanjiže je objasnio da je kontrola kvantiteta eksploatacije u nadležnosti Pokrajinskog sekretarijata za energetiku i mineralne sirovine, te da opština nema saznanja da NIS eksploatiše više nego što plaća. On je dodao da je na osnovu izveštaja NIS-a očigledno da se rafinerijska prerada povećala za dva odsto, što znači da su kapaciteti eksploatacije povećani.\nOpština Kanjiža preuzela je na sebe ulogu posrednika u razgovorima za naknadu štete između poljoprivrednih proizvođača, kompanije NIS i ruske kompanije “Kalinjingrad geofizika” za vreme seizmičkih ispitivanja, kojima se traga za naftom i gasom, a koja su vršena na proleće prošle godine na teritoriji te opštine. “Za vreme istraživanja naneta je šteta na većini zemljišta, jer su mašine ulazile na useve dok je zemlja bila mokra, tako su napravljeni tragovi duboki 30 do 50 centimetara. Iako je rađena rekultivacija zemljišta, poljoprivrednici su se žalili na to da ni posle rekultivacije neće moći da ostvare prinose koje bi inače ostvarili. Na kraju je postignut dogovor o meri naknade štete i neisplaćenih naknada više nema”, objasnio je predsednik opštine.\nPrema njegovim rečima, NIS ne uključuje predstavnike opština u proces odlučivanja o eksploataciji. On je kazao i da, mimo prihoda od rudne rente, od 2008. godine postoji ugovor o saradnji između kompanije NIS i opštine Kanjiže, koja se svake godine obnavlja. “Ukupna vrednost godišnjih donacija od početnih deset miliona dinara smanjila se na pet miliona u 2013, 2014. i 2015. godini i od 2013. godine i raspoređuje se na osnovu konkursa za institucije i organizacije civilnog društva”, objasnio je predsednik opštine Kanjiža.\nKikinda: Uništavanje putne i komunalne infrastrukture\nSkoro 50 odsto bušotina je u Kikindi\nU odgovorima kikindskog Opštinskog veća za VOICE navodi se da je u toj opštini zabeležena degradacija životne sredine i devastiranje prirodnog okruženja, te da postojeća sredstva nisu dovoljna za sanaciju.\n“Potpisivanjem Energetskog sporazuma, nadležnosti lokalne samouprave po pitanju prikupljanja sredstava na ime rudne rente stavljena su van snage. Smatramo da je prirodno da u područjima eksploatacije gde je prisutna i najveća degradacija bude uloženo, proporcionalno šteti, i najviše sredstava za otklanjanje posledica ovakve prakse”, poručili su opštinski većnici u Kikindi. Budući da se skoro 50 odsto aktivnih bušotina nafte i gasa nalazi na teritoriji opštine Kikinda, tvrde oni, sredstva koja bi se uplaćivala direktno u kikindski budžet bila bi neuporedivo veća, a samim tim i mogućnosti za sanaciju posledica eksploatacije.\nOni su istakli da im je u nadležnom ministarstvu rečeno da su njihovi argumenti, navedeni u Protokolu, prihvaćeni kao opravdani, te da su dobili uveravanja da će Vlada Srbije u narednom periodu posvetiti posebnu pažnju ovoj temi.\nI u ovoj opštini nemaju saznanja o tome koliko NIS zarađuje od eksploatacije mineralnih sirovina na njenoj teritoriji. Upitani o šteti, oni su objasnili da prilikom eksploatacije mineralnih sirovina dolazi do degradacije životne sredine odnosno zemljišta, vode i vazduha. “Ulaskom i izlaskom mehanizacije do i sa mesta eksploatacije uništava se putna i komunalna infrastruktura, i prisutna je opšta degradacija zemljišta gde nakon toga imamo velike troškove rekultivacije. Pojavljuju se sve češće velika i značajna oštećenja velikog broja stambenih objekata, ruiniraju se prilazni atarski putevi, nanosi blato na kolovoz, a istovremeno je prisutna i velika buka koju prouzrokuju mašine u građevinskom reonu”, ističe se u odgovoru Opštinskog veća.\nKikindski većnici su se složili sa kolegama iz Kanjiže i poručili da bi lokalne samouprave trebalo da imaju veće nadležnosti po pitanju eksploatacije na njihovim teritorijama. Javnosti su poznati i ekološki akcidenti koje je NIS prouzrokovao u ovoj opštini, poput erupcije gasa, a Mesna zajednica Mokrin žalila se resornom Pokrajinskom sekretarijatu na uništavanje zemljišta i puteva. Nakon toga, krajem godine, sa NIS-om je dogovorena sanacija terena, koja je započeta krajem decembra prošle godine.\nUpitani da navedu koliko je sredstava ta kompanija uplatila Kikindi kroz razne projekte i programe, oni su istakli da je u prošloj godini donacija NIS-a bila 17 miliona dinara, ali nije uplaćena u opštinski budžet, već na račune udruženja građana i pravnih lica koji su sredstva dobili po konkursu. Isti iznos, dodali su, predviđen je i za ovu godinu.\nŽitište: Traktorima u protest ispred naftnog polja\nPredstavnici mesnih zajednica Srpski Itebej, Novi Itebej i Banatsko Karađorđevo u opštini Žitište obraćali su se u više navrata NIS-u sa zahtevom da se sanira put koji prolazi kroz ta tri sela, a koji koristi i mehanizacija te kompanije. Sastanak menadžmenta NIS-a i predstavnika tri sela usledio je tek nakon što su krajem februara građani traktorima blokirali ulaz u naftno polje.\nIz NIS-a su poručili da su platili sve takse i doprinose i da vangabaritna vozila imaju dozvolu za rad, te da su zahtevi meštana neosnovani. Oni su obećali da će sanirati sve nanete štete, ali da ne prihvataju odgovornost za štetu na lokalnoj putnoj strukturi. U toj kompaniji su dodali i da ne mogu da se bave sanacijom puteva niti komunalnom infrastrukturom, jer to nije njihov posao. Oni su zapretili da će u slučaju novog protesta ove vrste zaštitu potražiti od nadležnih državnih organa.\nAtar Srpskog Itebeja\nPrema rečima predsednika Saveta MZ Srpski Itebej Zlatka Mrkšića, građani tog sela NIS-u zameraju uništavanje kompletne putne mreže vangabaritnom mehanizacijom, bahato ponašanje zaposlenih i u polju i u saobraćaju. On je napomenuo da saobraćajnica prolazi kroz centar sela. Na najave NIS-a da će se ubuduće obraćati nadležnim državnim organima, Mrkšić je za VOICE istakao da, ukoliko NIS ne ispuni dogovor, i predstavnici tri mesne zajednice će se obratiti nadležnim organima.\n“U našoj Mesnoj zajednici, a po saznanjima i u celoj opštini, prave ogromne štete, od kojih neke neće moći ni da se saniraju. Najgore je ispuštanje sumnjivih materija i po ataru i po lokalnom putu”, naveo je on.\nPoručio je da sredstva koja se vraćaju kroz rudnu rentu nisu dovoljna za sanaciju štete. On je istakao da problem predstavlja i to što se sredstva naplaćena na ime eksploatacije ne dele shodno količini eksploatisanog rudnog bogatstva, već na osnovu „političkog dogovora“ u vrhu opštine. “Naš zahtev je da se sredstva uplaćuju na račune mesnih zajednica i da količine eksploatisanog rudnog bogatstva budu javno prezentovane”, kazao je Mrkšić.\nPredsednik Saveta MZ Srpski Itebej je naveo da ta mesna zajednica nema nikakvih ingerencija, kao ni lokalna samouprava. “Smatramo da najmanje što bi mesna zajednica trebalo da zna jeste plan rada, kako bismo znali kada da očekujemo povećanu frekvenciju saobraćaja i učestale operacije”, istakao je on.\nPredsednik Saveta Mesne zajednice Novi Itebej Bela Peteš takođe je rekao da su građani tog sela nezadovoljni pristupom NIS-a prema okruženju. “Njihova namera je da iscrpe rudno bogatstvo i ne interesuje ih šta ostavljaju za sobom. Pristup prema svemu ovome je da izvuku što više para odavde i da nas zaborave”, istakao je on i dodao da je glavni put u Novom Itebeju za kratko vreme uništen više nego otkad postoji.\nNIS-ov odgovor, dodaje, jeste da se redovno izmiruju sve obaveze i da imaju sve potrebne dozvole za kretanje vangabaritnih vozila. “Slažem se, ali ako već plaćaju, zašto onda ne zahtevaju od države da se popravi put, jer naše puteve u najvećem slučaju uništavaju oni sa svojim vozilima?”, upitao je predsednik MZ Novi Itebej. On je poručio da u toj mesnoj zajednici „stanuju i ljudi, a ne samo nafta“.\n“Lokalna samouprava taj novac od naftne rente troši kako hoće, apsolutno ne uzima u obzir odakle potiče. Da li je novac od rente dovoljan – ne znam, ali znam da je i od ovolikog novca moglo mnogo više da se uradi”, ocenio je Peteš i dodao da MZ novac od rente ne vidi, te da ne može da utiče na šta se on troši.\nPredsednik MZ Novi Itebej je istakao da mesne zajednice imaju sve manje ingerencija i to ne samo po pitanju rada NIS-a. “Ova infrastrukturna dobra su izgradili ljudi ovih naselja od mesnih samodoprinosa. Mi ovo ne možemo izgleda ni da sačuvamo, ne da ponovo izgradimo”, istakao je Peteš.\nI njegov kolega iz Banatskog Karađorđeva Mladen Ajduković istakao je da građani zameraju NIS-u to što sa svojom teškom mehanizacijom i šleperima uništava lokalne puteve. “Put kroz selo je u toj meri uništen da neki građani ne mogu ući autom u svoje dvorište, jer su bankina i put totalno raskopani“, objasnio je on.\nAjduković je naveo i da ne može da da precizan odgovor na pitanje o šteti sve dok se ne završi njena procena, ali i da pretpostavlja da je ona velika i da lokalna samouprava nije u mogućnosti da je sanira.\n“Sredstva koja se vraćaju kroz rudnu rentu nisu dovoljna da se šteta sanira, jer da jesu ne bismo imali ovaj problem. Novac od rudne rente ide na račun Opštine i ona ga raspoređuje. Mi dobijemo jedan deo novca, ali to je malo da bi se mogle uraditi neke značajne stvari za građane Banatskog Karađorđeva.\nAjduković je poručio i da podržava inicijativu Srbobrana, Kikinde i Kanjiže i objasnio da MZ trenutno nemaju nikakve ingerencije po pitanju eksploatacije na njenoj teritoriji.\nPredsednik Mesne zajednice Banatsko Karađorđevo je istakao da je bitno napomenuti da je 1960. godine, kada je formirana opština Žitište, potpisan sporazum između Opštine i tadašnjeg Naftagasa, kojim se ta kompanija obavezala da sanira svu štetu na putevima u Opštini Žitište, koju načini svojom mehanizacijom.\nI Novi Bečej podržao inicijativu\nMatija Kovač: Zagađenje životne sredine\nZamenik predsednika opštine Novi Bečej, na čijoj se teritoriji nalazi deponija naftne isplake, Matija Kovač objasnio je za VOICE da je ta opština na ime rudne rente u toku prošle godine dobila 2,2 miliona dinara, ali da u tom iznosu učestvuju još dva velika pravna lica, koja vrše eksploataciju. Na pitanje da li su ta sredstva dovoljna za nadoknadu štete koju NIS pravi u Novom Bečeju, Kovač je odgovorio: “Ne, ni približno”.\n“Šteta se ogleda u oštećenju na lokalnim saobraćajnicama na kojima je upravljač Opština, kao i u zagađenju životne sredine. Takođe, naša opština je u dva navrata bila predmet geofizičkih istraživanja kompanije NIS, gde su značajne štete pretrpeli javni atarski putevi. Pritom, nadoknada štete bila je korektna samo prema fizičkim licima, odnosno šteti koja im je pričinjena”, istakao je Kovač.\nPrema njegovim rečima, lokalna saobraćajnica nije projektovana za takvo opterećenje saobraćaja. Deo koji vodi do deponije, dodao je, potpuno je devastiran prolaskom teretnih kamiona sa isplačnim materijalom, a neprijatni mirisi sa deponije prostiru se širom okolinom. Zamenik predsednika opštine Novi Bečej poručio je da ta lokalna samouprava u potpunosti podržava inicijativu opština Kikinda, Kanjiža i Srbobran.\nUpitan koliko sredstava NIS daje Novom Bečeju na ime raznih konkursa na godišnjem nivou, lokalni funkcioner je objasnio da ta kompanije putem programa “Zajedno zajednici” daje svega četiri miliona dinara, i to organizacijama sa teritorije opštine. “Smatramo da ovakav način dotacija opštinama u kojima kompanija NIS posluje nije adekvatan i zbog količine sredstava, ali i načina i kriterijuma koji se koriste za njihovu dodelu”, ocenio je zamenik predsednika opštine.\n“Stanovišta smo da o kvalitetu i prioritetu projekata ne mogu adekvatno odlučivati ljudi iz komisija kompanije NIS, koji nikad nisu posetili opštinu kojoj preraspodeljuju sredstva”, dodao je on.\nNIS Elemiru: Vaši zahtevi su neosnovani\nPredstavnici Mesne zajednice Elemir u dva navrata razgovarali su sa predstavnicima NIS-a, kada su im predali i predračun premera radova koje bi ta kompanija trebalo da finansira ili barem sufinansira. U odgovoru toj mesnoj zajednici, u koji je VOICE imao uvid, NIS je naveo da se put koji koristi mehanizacija te kompanije može smatrati i lokalnim i da, kao takav, ima sve uslove za transport teretnim vozilima.\nU odgovoru, koji je potpisao direktor Bloka Istraživanje i proizvodnja u NIS-u Irek Habipov, navodi se i da ta kompanija i njena vozila koriste ovu saobraćajnicu kao i sva druga vozila, te da redovno plaćaju taksu za održavanje puteva kroz proceduru registracije vozila.\n“Iznos koji potražujete je velika investicija, koja bi prouzrokovala preispitivanje postojanja poseda na objektima NIS-a ka reci Tisi. Na kraju, smatramo da su vaši zahtevi neosnovani i u pogledu tvrdnje da je NIS jedini korisnik ove deonice i da kao takav snosi odgovornost za njeno oštećenje, kao i to da je procenjena vrednost radova enormna u odnosu na stvarno stanje kolovozne konstrukcije u Ulici Proleterska”, poručio je Habipov.\nOdgovor se završava i porukom da, uprkos tome što NIS ima “vrlo dobru saradnju” sa MZ Elemir kroz razne donatorske akcije i investiranje projekata lokalne samouprave, “ovog puta” nije u mogućnosti da izađe u susret zahtevima.\nŽalili se i Melenci, Mihajlovo, Jankov Most…\nIsplačna jama u Elemiru\nPredsednik Saveta MZ Elemir Marko Kovačević rekao je za VOICE da je ta mesna zajednica tražila sanaciju jedne ulice i atarskog puta. Upitan da prokomentariše štetu koju toj mesnoj zajednici nanosi eksploatacija koju sprovodi NIS, on je istakao da se ona ogleda u opasnosti od niske baklje, koja služi za sagorevanje tehničko-tehnoloških viškova gasa, koja je, prema njegovim rečima, ujedno i zabranjena, i isplačnih jama, odnosno deponija tečnog otpada, u kojima se mešaju podzemne vode i materijal koji NIS iskopa. Kovačević je naveo da Elemir od NIS-a traži veću odgovornost prema zajednici na čijoj teritoriji radi. On je istakao da su se u toku ove i prošle godine, pored mesne zajednice Elemir, zrenjaninskoj lokalnoj samoupravi na NIS žalile i mesne zajednice Melenci, Mihajlovo, Jankov Most, Gradnulica i Žarko Zrenjanin, te da njihovi predstavnici očekuju da gradonačelnik Zrenjanina ispuni obećanje i organizuje sastanak na kojem bi, sem predstavnika MZ, bio i menadžment NIS-a.\nPokrajinski sekretarijat: U Vojvodini 50 zauljenih isplačnih jama\nRad NIS-a na eksploataciji nafte, kroz otvaranje naftnih bušotina i manipulaciju sa isplačnim jamama, takođe predstavlja jedan od aspekata uticaja na životnu sredinu, objasnili su za VOICE u Pokrajinskom sekretarijatu za urbanizam, graditeljstvo i zaštitu životne sredine, koji kontroliše rad NIS-a u oblasti zaštite životne sredine. U tom Sekretarijatu su objasnili da se isplaka, koja nastaje tokom takvih radova, tretira kao neopasan otpad i u nadležnosti je Ministarstva rudarstva. Kako su naveli, u toku 2011. i 2012. godine NIS je sanirao, izmestio i rekultivisao 80 isplačnih jama na teritoriji Vojvodine i sanirano zemljište predao vlasnicima.\n“Za svaku isplačnu jamu je vršena kategorizacija otpadne isplake, pri čemu je utvrđeno da se radi o neopasnom otpadu. Tokom izvođenja radova na naftnim bušotinama dolazi do zauljenja dela isplake i tada nastaje opasni otpad zbog povećanog sadržaja ugljovodonika. Postupanje sa ovom vrstom otpada je u nadležnosti pokrajinskog sekretarijata”, dodaje se u odgovoru resornog sekretarijata.\nU njemu se dodaje da na teritoriji Vojvodine postoji oko 50 zauljenih isplačnih jama, od kojih je polovina na području Srbobrana-Turije. “Usvojen je plan Gasprom-NIS da se u toku tri godine kompletno izmeste, saniraju i rekultivišu sve zauljene isplačne jame. U cilju bezbednog deponovanja zauljene isplake pokrajinski sekretarijat je izdao dozvolu za rad deponije naftne isplake kod Novog Miloševa”, navode u Sekretarijatu za zaštitu životne sredine.\nU ovoj instituciji su istakli da se povremeno dešavaju ekološki akcidenti vezani za rad na naftnim poljima, kao što je bio onaj koji se dogodio kod Turije. “Došlo je do nekontrolisanog curenja 300 litara sirove nafte i zagađenja zemljišta. Nadležna inspekcija za zaštitu životne sredina naložila je operateru da preduzme sve mere radi sprečavanja daljeg curenja sirove nafte i sanira zagađeno zemljište”, piše u odgovoru Sekretarijata.\nPutevi propadaju, niko ih ne popravlja\nDrugi akcident u prošloj godini, dodaje se, desio se uz Veliki bački kanal kod Turije kada se izlio fluid sirove nafte u vodotok i kada je nadležna inspekcija naložila postavljanje vodenih zavesa i adekvatno tretiranje naftne mrlje. “Izlivena nafta je prikupljena u sabirnu jamu obloženu nepropustnom folijom u cilju pripreme za dalji tretman u skladu sa zakonom”, objašnjavaju u Sekretarijatu za zaštitu životne sredine.\nU ovoj instituciji su dodali i da je, izgradnjom i uspostavljanjem postrojenja za spaljivanje otpadnih gasova u fabrici u Elemiru, smanjena koncentracija zagađujućih materija emitovanih u vazduh.\nU resornom sekretarijatu su naveli i da kontrolišu rad rafinerija Pančevo i Novi Sad. U slučaju Pančeva, inspektori su zabeležili napredak u oblasti zaštite životne sredine, što se pre svega može dovesti u vezu sa investicijama koje se odnose na remont i modernizaciju postrojenja. U slučaju Novog Sada, povremeno je tokom prošle godine dolazilo do pojave neprijatnih mirisa, kao posledica isparenja nastalih tokom skladištenja i pretakanja sirove nafte i njenih derivata u pojedine rezervoare.\nPokrajinska inspekcija je naložila NIS-u niz mera za zaštitu životne sredine koje se odnose na korišćenje, održavanje i manipulaciju unutar postrojenja, tako da ne ispuštaju zagađujuće materije u vazduh u količini većoj od dozvoljenih vrednosti emisije. Toj kompaniji je naloženo i da uspostavi monitoring kvaliteta vazduha vršenjem merenja na osam mernih mesta.\nRadovi stigli do Beljanske bare\nPredsednik Saveta za Park prirode Beljanska bara Ilija Gazepov izrazio je sredinom januara zabrinutost jer je NIS vršio radove na parceli u vlasništvu opštine Srbobran, bez saglasnosti lokalne samouprave, na kojoj se planira izgradnja etno sela. On je u svom apelu koji je objavljen na opštinskom portalu ukazao i na opasnosti koje eksploatacija može doneti Beljanskoj bari.\nGazepov je naveo da se malo zna i govori o zagađenju koje prouzrokuju aktivnosti kao što su istraživanja i eksploatacije mineralnog bogatstva. Predsednik Saveta za Park prirode je istakao da se na teritoriji opštine Srbobran nalazi naftno polje “Turija sever”.\n“Pitanje je kakva im je tehnologija, kakve su mere zaštite predviđene za sprečavanje emisije u vazduh, vodu i zemljište, a one mogu da emituju različite štetne materije. To je nešto na šta posebno treba obratiti pažnju. Na žalost, u ovom momentu mi nemamo pred sobom jasnu sliku šta se dešava na tom polju“, poručio je on.\nNova havarija u Turiji\nJedan od akcidenata kod Srbobrana\nSredinom marta u opštini Srbobran došlo je do novog izlivanja nafte na dve lokacije. Kako je prenela Radio-televizije Vojvodine, ovog puta se radilo o manjim havarijama, koje su radnici blagovremeno primetili i započeli sanaciju. Opštinska inspektorka za zaštitu životne sredine u Srbobranu Nada Nađ izjavila je da je naftovod isključen i van pogona. Ona je objasnila da je došlo do perforacije naftovoda. Prema njenim rečima, nafta se izlila iz voda koji je na oko dva metra dubine i zagadila površinu oranice od nekoliko kvadratnih metara, što će biti sanirano. Ipak, o svemu je obavestila i nadležne iz pokrajinske inspekcije za zaštitu životne sredine. Akcident je potvrdio i sam NIS, koji je saopštio da je odmah preuzeo neophodne mere. U toj kompaniji su istakli da će sanacija biti završena u najkraćem mogućem roku. “Ukoliko se utvrdi zagađenje tla, zemlja će biti deponovana na posebnu lokaciju koja je određena za odlaganje ovakve vrste otpada. Nije bilo opasnosti po životnu sredinu, niti je bilo rizika po stanovništvo”, poručuje se u saopštenju NIS-a.\nNIS je, prema rečima predsednika Saveta za Park prirode Beljanska bara, izveo radove na iskopavanju rova i postavljanju cevovoda, u neposrednoj blizini parka prirode i time ugrozio njegovo postojanje. “Beljanska bara će biti ugrožena ukoliko se ovakve aktivnosti nastave, jer bi čak i minimalno proširenje radova prešlo granice i time direktno kršilo jednu od osnovnih zabrana: promena izgleda terena”, upozorio je predsednik Saveta.\nOsim toga, napomenuo je, nastavak aktivnosti i eksploatacija mineralnih sirovina takođe su zabranjeni na čitavoj teritoriji zaštićenog područja. “Uprkos tome što se trenutno radovi ne odvijaju unutar samog parka, ničim nije garantovano da, ukoliko se sada dopusti, NIS neće polako proširivati područje, dok neminovno ne pređe na teritoriju parka prirode i time kompletno uništi ono po čemu je ovaj prostor karakterističan”, ocenio je Gazepov.\nBeljanska bara, kao dragoceno stanište živog sveta, jedan je od retkih hidrografskih objekata, koji je u izvesnoj meri sačuvao nekadašnji izgled vodenog toka tipičnog za taj deo Vojvodine, odnosno Bačke. “Ovim putem izražavamo osudu aktivnosti čoveka, nemarnost prema prirodnom okruženju i nehat u ophođenju prema onome što nam je dato na čuvanje. U ime Saveta za Park prirode Beljanska bara izražavam najveće nezadovoljstvo zbog ovakvih aktivnosti i pozivam javnost da nam se pridruži – osuđujući ovakav pristup i ovakav način rada, kako bismo zajedno očuvali sredinu u kojoj živimo”, poručio je on.


Svaki treći student planira da ode u inostranstvo kada završi fakultet - Naši u svetu\nSvaki treći student planira da ode u inostranstvo kada završi fakultet\nObjavljeno 16/04/19 u 17:01\nFOTO: TANJUG / DEJAN PETROVIC\nBEOGRAD – Mladi koji odlaze iz Srbije u proseku imaju 28,7 godina, a svaki peti ima fakultetsku diplomu, izjavila je danas ministarka zadužena za demografiju Slavica Ðukić Dejanović.\nOna je, na predstavljanju zbornika „Ka boljoj demografskoj budućnosti Srbije“ u SANU, naglasila da su istraživanja koja su rađena među studentima državnih i privatnih fakulteta u Srbiji pokazala da svaki treći student planira da posle završenog školovanja ide u inostranstvo.\n„Migracije stanovništva spadaju u demografski fenomen koji je nemoguće sprečiti, a teško se predviđaju. Međutim, moramo misliti na one koji su otišli, a ne planiraju da se vrate, šta matica može da uradi za njih i kako da ih vežemo za Srbiju“, istakla je Ðukić Dejanović.\n„Ova finansijska podrška odnosi se na standard svakog deteta bez obzira da li majka radi ili ne radi“, rekla je Ðukić Dejanović i navela da je država u protekle tri godine finansirala projekte u 161 opštini i gradu sa više od 1,2 milijarde dinara, a koje se odnose na mere populacione politike.\nPredsednik SANU akademik Vladimir Kostić kaže da je jedna od glavnih pretnji za srpsko društvo „demografsko bitisanje“.\n„Zbornik ima mnogo bolnih i značajnih poruka. Na nama je hoćemo li tradicionalno da okrenemo glavu ili da se po cenu glavobolje sa tim porukama suočimo. SANU će se u narednim godinama suočavati i pokušati da definišemo pravce reagovanja na demografske probleme“, istakao je Kostić.\n„Ostvarivanje materinstva je otežano ponašanjem koje ugrožava reproduktivno zdravlje. Tokom reproduktivnog perioda žena u Srbiji u proseku ima tri namerna prekida trudnoće“, istakla je ona.\ndemografijaMladiOdlazakSlavica Đukić DejanovićVladimir Kostić\nVlada Srbije usvojila leks specijalis za kredite u „švajcarcima“, evo šta predviđa\nNemačka: Četvrtina novih radnika sa Balkana\n“U Srbiji nema mesta za mene”, Ana je sa samo 16 godina otišla u novi…


Uspešno završen festival dečjeg stvaralaštva Tabla Fest 16 | Društvo\nFestival dečjeg stvaralaštva Tabla Fest 16 održan je 27. maja u atrijumu OŠ Ćele Kula. Na konkurs za ovogodišnji festival se odazvalo više od 600 autora sa više od 800 likovnih i literarnih radova iz čitave Srbije i srpske dijaspore, što ovom festivalu daje međunarodni karakter.\nAktivnosti su počele u podne obilaskom istorijskog spomenika Ćele Kula, da bi se nastavile sat vremena kasnije literarnom i likovnom radionicom. Pre samog revijalnog dela festivala gostima su se predstavili učenici škole domaćina, svojom predstavom u svečanoj sali škole.\nU revijalnom delu su nastupili dečji hor „Čarobna nota“ i Dečiji Ekološki pokret Niša. Pored njih predstavljeni su i nagrađeni učenici na ovogodišnjem konkursu, ali i poznati stvaraoci za decu: Momir Dragićević i Nebojša Lapčević iz Kruševca, Darko Glavaš iz Inđije, Mirjana Baltezarević, Minja Ilijeva, Rusomir Arsić i Miloje Dončić iz Niša.\nFestival je završen u Pozorištu lutaka mjuziklom „Čarobnjak iz Oza“ u izvođenju učenika OŠ „Ćele Kula“ iz Niša.\nFestival su organizovali Niški kreativni studio i internet časopis za podsticanje dečjeg stvaralaštva Tabla sa partnerima u ovom projektu (OŠ „Ćele Kula“ iz Niša i Turističkom organizacijom Niš).